IRITZIA: Berezko hiztunak - Urola Kostako Hitza : Urola Kostako Hitza\nLandareari lurrak bizi-indarra ematen dion bezalaxe, hiztunek ematen diote bizi-indarra hizkuntzari. Lurra nolakoa, halakoa izan ohi da landarea, indartsuagoa edo ahulagoa. Hiztunek ere eragin betea dute hizkuntzen indar edo ahulezian; hiztunak dira hizkuntzen funtsezko bizigaia. Landarea lurrean sustraituta bizi den bezalaxe, hizkuntzak hiztunengan bizi dira: hizkuntzek, bizirauteko, behar-beharrezkoak dituzte hiztunak, nahitaezko. Irudika dezagun euskara landare bat dela eta lorontzi batean dugula. Lorontzi horrek gaur egun orain 30 urte baino % 70 lur gehiago dauka. Baina lur berri horrek ez dio landareari bizi-indarrik ematen. Landarea ez da hazten, ez da indartzen. Gainera, gure landarea ahultzen ari ote denaren irudipena dugu, izan ere, hosto batzuk horaildu egin zaizkio (gune euskaldunetan, euskararen arnasguneetan, galerak antzeman dira azken mapa eta inkesta soziolinguistikoetan). Horixe dugu euskararen gaur egungo egoera: azken 30 urteotan hiztun asko irabazi ditu, baina hiztun berri horiek ez diote bizi-indarrik ematen. Zer gertatzen ari da? Euskarak lur berri dituen hiztunak etengabe irabazten dituen arren, zergatik ez du indarrik hartzen euskal gizartean komunikaziorako tresna gisa? Erantzuna begibistakoa da: euskararen landareak lur gehiago irabazi duen arren, lur horretan beste bi landare ere badirelako, euskara baino handiagoak eta indartsuagoak: gaztelania eta frantsesa. Bi landare horiek sustrai luze eta indartsuak dituzte eta euskarak daukan lur horretatik elikatzen dira. Bi landare horiek euskararen funtsezko bizigaia bereganatzen dute: hiztunak bereganatzen dituzte. Beraz, nahiz eta euskarak azken 30 urteotan % 70 lur gehiago izan; nahiz eta elikatzeko % 70 aukera gehiago izan, lur hori elikagai potentziala du, baina ez benetakoa. Euskara elika dezakeen lur berri horrek, hiztun berri horiek, ez dute euskara elikatzen, lorontzi berean dauden erdarak elikatzen dituzte. Hiztun horiek horregatik moldatzen dira hobeto erdaraz: bizi-indarra erdarari ematen diotelako eta ez euskarari. Euskararen hiztun potentzialak dira, baina ez funtzionalak. Datuek ere horixe diote: EAEko euskaldunen % 44 hobeto eta errazago moldatzen da erdaraz euskaraz baino. Horrela dio 2016ko urrian argitaratu berri den VI. Inkesta Soziolinguistikoak. Hauts horretatik sortua da lohitzen gaituen lokatza. Euskarak indarberritzeko duen hiztun beharra aldarrikatuz, horrela irakur zitekeen, 2015eko 19. Korrikaren hasieran, Urepelgo herrian etxe baten leihotik zintzilik jarritako banderola edo pankarta batean: «Gutarik bakoitzak anitz hizkuntza ukan ditzake, euskarak gu baizik ez gaitu». Eta hemendik beste galdera bat sortzen zaigu: Nolakoak behar dute hiztunek hizkuntza bati bizi-indarra emateko? Zer hiztun mota behar du hizkuntza batek gero eta indartsuagoa izateko? Nolakoak izan behar dira hizkuntza baten tajuzko hiztunak edo berezko hiztunak, alegia, hizkuntza batek bere-bereak dituen hiztunak? Bi ezaugarri nagusi izango dituzte berezko hiztun horiek:\nGurdi bereko bi gurpilak dira ezagutza eta erabilera: ibiliz ikasten da oinez eta hizkuntza erabiliz. Zenbat eta gehiago erabili, orduan eta erraztasun handiagoa lortzen dugu. Erabiltzearen poderioz ikasitakoa praktikan jartzen dugu modu errepikakor, automatiko eta inkontzientean, hizkuntza erabat gure baitakoa bihurtu arte. Gurpil bi horiek mugitzeko indarra, berriz, komunikaziorako behar naturala da: hiztunak hizkuntza hori erabiltzeko daukan behar sozio-funtzionala. Halaxe azaldu nuen, Gurdiaren Paradigma 2016, Euskara Biziberritzen Jarraitzeko Erronkak Jardunaldian, Euskaltzaindiaren Bilboko egoitza nagusian, 2016-02-12an. Hizkuntza batek dituen berezko hiztunen artean hiru motatakoak ditugu, bai behintzat, euskararen kasuan: elebakarrak, elebidunak eta eleaniztunak. Euskaldun elebakarrik ez dago gaur egun, azken euskaldun elebakarra orain hogei urte inguru desagertu zen. Euskaldun elebidunak ere desagertzeko bidean dira, mende honen bukaera iristerako ez da alerik izango. Euskarak iraungo badu, nagusi behar ditugunak berezko hiztun eleaniztunak dira. Horiek sortzen egin behar dugu ahalegina. Hiztunen batez bestekoari dagokionez, munduan nagusi eta hegemoniko diren hizkuntzek dituzte hiztun elebakar gehien (ingelesak, txinerak, arabierak, gaztelaniak eta errusierak, besteak beste) eta ahuldutako hizkuntzek, aldiz, hiztun elebidun eta eleaniztun gehien. Honela dio, elebakarrei buruz, Kataluniako Carme Junyent hizkuntzalariak: «Francoren sasoian katalanak ez zuen hiltzeko perilik, hiztun elebakarrak bazirelako. Orduan, ezinezkoa zen hizkuntza desagerraraztea. Gure amatxik, erratekoz, ez zekien katalanez bertzerik: alferretan zen hari gaztelania inposatzea». Beraz, hizkuntza bat hiltzeko arriskua hiztun elebidunak sortzetik eta horiek erdalduntzetik dator. Gaur egun, bospasei urte arteko haur gutxi batzuk ditugu euskaldun elebakar eta ale bakar. Hain zuzen ere, haur horiei elebidun bihurtzeko halabeharretik sortzen zaie erdalduntzeko arrisku bizia, batez ere, eskualde erdaldun batean bizi badira. Tolosako Juan Inazio Hartsuaga antropologoak ere idatzi du elebakarrei buruz: «Bada zerbait, beraz, hizkuntzaren batasuna, euskarazko irakaskuntza, euskarazko komunikabideak eta euskararentzako lege babesa baino indartsuagorik: euskaldun elebakarrak. Izan ere, zenbat iraun du euskarak bere etengabeko atzerakadan elebakarren oxigenoa amaitu zaionean? Mende bat, mende terdi, bi mende? Hogei urte inguru izango dira azken elebakar apurrei lur eman geniela eta dagoeneko hasi gara erabilpen mailan sintoma kezkagarriak sumatzen han eta hemen». Azken batean, euskarak berezko hiztunak behar ditu, bere-bereak dituen hiztunak, komunikazio egoera guztietan euskara lehenetsiko duten hiztunak. Euskaltzale porrokatuak izan gabe eta izan beharrik gabe, modu naturalean, hizkuntza berezkoa dutelako, euskaraz bizi eta pentsatuko duten hiztunak eta, aldi berean, munduari zabalik dauden hiztun eleaniztunak. Izan ere, horrelako hiztunek, eta ez bestelakoek, emango diote bizi-indarra eta iraupena euskarari. Patxi Saez Beloki Soziolinguista


Zarautz: Oskorriren kantu biziberrituak aurkeztuko ditu gaur Bixente Martinezek - Noticias de Gipuzkoa\nZarautz: Oskorriren kantu biziberrituak aurkeztuko ditu gaur Bixente Martinezek\nZarautzen joko du 'Txoria buruan eta ibili munduan', bere bakarkako lehen lana\nandrea zipitria 15.10.2021 | 00:30\nBixente Martinez bere gitarretako batekin. Argazkia: N.G.\nzarautz – Bixente Martinez Oskorri taldeko gitarra-jotzaile ohiak lehen bakarkako lana aurkeztu berri du hilabete honetan. Txoria buruan eta ibili munduan izenburupean plazaratu du eta Zarauzko bizilaguna den aldetik, zuzeneko aurkezpena egingo du gaur, Modelo aretoan, 20.00etan.\nBigarren emanaldia izango da gaurkoa. Izan ere, Getxoko Muxikebarri Zentroan egon ondoren iritsiko da Zarautzera. Dena den, Zarauzko hitzordua bi bider berezia bilakatuko da. Artista bertan bizitzeaz gain, herriko estudioan grabatu baititu hamalau abestiak. Esklusibotasun alde horretatik, musikaria Haatik Dan-tza Konpainiako Leire Romero eta Aimar Odriozola dantzariekin batera arituko da Modeloko oholtza gainean.\nDiskoaren filosofiari jarraituz, bestalde, gitarra ezberdinak erabili ditu artistak, akustikoak eta elektrikoak, baita loopak eta bestelako efektu ezberdinak ere nahastuko ditu.\nGaurko ikuskizunaz gozatu nahi duten herritarrek, sarrerak tickets.kutxabank.es webgunean eskuratu ahal izango ditu edo bestela, ikuskizuna hasi baino ordu bat lehenago Modelo aretoko leihatilan. Kasu guztietan, sei euroko kostua izango du sarrerak.\nZarauzko emanaldiaren ondoren, lana lau haizetara zabaltzea espero du. Izan ere, prestatutako formatuak "espazio askotan" egiteko aukera ematen du. Momentuz, "gogoz" hartu du oholtza gainera igotzeko erronka, baina bakarrik egiteak "beldur" pixka bat sortzen diola aitortu du artistak.\noskorriren doinuak Oskorriren errepertoriotik ateratako kantuekin osatu du diskoa eta Martinezek azaldu duenez ideia, "2020ko itxialdi gogorreko egunetan" sortu zitzaion: "Garai horietan gitarra hartu eta aire eta doinu ezberdinekin jolasten hasi nintzen, eta modu naturalen kantu hauek heldu ziren nire eskuetara, apur bat kasualitatez", esan du.\nHala, Oskorriren kantuei bizi berri bat emanez, Aita semeak, Ostatuko neskatxaren koplak edo Gu gaituzu Oskorri entzuteko aukera izango da, baita ere haurrei zuzendutako Atxuri Beltza eta Txalopin Txalo.\nTxoria buruan eta ibili munduan diskoan Jean Phocasen laguntza eduki du eta azken masterizazioa, Victor Sanchezek burutu du. Argitalpena, berriz, Elkar disketxearen zigilupean egin du.\nSarrerak eskuragarri daude tickets.kutxabank.es webgunean edo Modeloko leihatilan, ekitaldia hasi baino ordu bat lehenago\nTurismo Bulegoak argazki lehiaketa antolatu du.


MATEMATIKAK | Aldizkaria\nIKASTOLA 204 > elkarrizketak > MATEMATIKAK\nMaite Gomez, Maria Galdeano, Xabi Garcia eta Ritxi Abril\nMaite Gomez gidari dela bost irakasleko sortzaile taldea ari da EKI proiektuaren barruan Matematikaren arloa lantzen. Bi orduko aurkezpena egin zuten eta bukaeran Maite Gomezi galdera batzuk egin genizkion laburtze aldera.\nMaite Gomez: hernaniarra. Ibilbide profesionala: Orereta ikastolan hasi eta, ondoren, Haurtzaro eta Oiartzo ikastoletan Matematika arloko irakasle. Xabier Garcia: hernaniarra. Laudio ikastolako irakaslea Matematika eta Natur Zientziak arloetan. Ritxi Abril: beratarra. Lekeitioko R.M. Azkue ikastolako irakaslea Matematika eta Natur Zientziak arloetan. Maria Galdeano: santurtziarra da. Pedagogoa, Hezkuntza Ebaluazioan aditua. Ikasmaterialgintzan, edizioan eta irakasleen prestakuntzan eskarmentua badauka ere azken urteetan Ikastolen Elkartean osatu du ibilbide profesionala Ebaluazio arduradun gisa.\n"Matematika gustatzen ez zaien ikasleak berreskuratu egin dituztela esan digute".\n-Beste arlo batzuetan bi eta hiru sortzaileko taldeak ari dira lanean. Zuek bost zarete. Zergatik?\nGaur lau ginen aurkezpenean eta Arantza Arregi da bosgarrena. Arrazoia sinplea da: Maria Galdeano eta biok hasi ginen proiektuaren marko teorikoa Matematika arloan nola gauzatu aztertzen, baina unitateak sortzera pasatu ginelarik, lankide gehiago sartu ziren taldera, ez diogulako lanaldi osoa proiektuari ematen. Ritxi Abrilek eta biok ikastolan jarraitzen dugu lanean, hark Lekeitioko RM Azkuen eta nik Haurtzaron; beste kideek ere Ikastolen Elkartearen barruan beste lan batzuk dituzte. Sortzaileen bulegotik irten eta ikasgelara joatea aberasgarria dela uste dut. Arantza Arregik, berriz, IKT jardueretan lagundu digu bereziki. Bera Arizmendiko irakaslea da.\n-Matematikari buruzko ikuspegi funtzionalaz mintzatu zara aurkezpenaren hasieran.\nMatematikaren ikaskuntza oso zentratua egon da edukietan: kalkuluan, adierazpenean eta gisakoetan. Baina konpetentzien garapenak ekintza eskatzen du, eta ekintza bideratzeko funtzio bat eman behar zaio ikasten duzunari. Zertarako ikasiko dut hainbat eduki, gero bizitza errealean erabiliko ez badut. Ardatz formatiboari garrantzia eman behar zaio, noski. Ikasleak eduki-baliabideak ikasi behar ditu; tresna batzuk erabiltzen ere ikasi behar du, baina erabilera funtzional bati begira, bizitzaren aurrean sortzen zaizkion egoerei aurre egiteko.\n-DBH1ean buruketen ebazpenaz baino gehiago, arazoen ulermenaz hitz egin behar dela esan duzue.\nBuruketa baten ebazpena baino gehiago, zabalagoa den zerbait proposatu nahi diogu ikasleari, erronka bat eskatzen duen egoera, alegia. Eta hori da ikasmailaren amaieran ikasleari eskatuko dioguna: arazo hori ondo kokatzen eta ulertzen jakin behar du lehenik, eta gero ikasleak soluziobide batera iristeko behar dituen baliabide matematikoak hautatuko eta erabiliko ditu. Azkenik, lortutako soluzioa era egokian adieraztea ere ezinbestekoa da.\n-Aurkeztu duzuen unitate didaktikoan hiru egoera lantzen dituzue. Egora bat edo bi aipatzeak eman diezaguke argibiderik.\nUnitateko lehen egoera, hasierako egoera, esate baterako, ikaslearengandik oso hurbil dagoena da: ikas-bidaia planifikatu behar du. Denborak, distantziak, sosak izan behar dituzte kontuan. Egitarau bat antolatu behar dute, kalkulu orriaren bidez aurrekontua egin...\n-Lehen aldiz ebaluatzeko irizpide batzuk finkatu dituzuela esan duzue aurkezpenean. Hala al da?\nEz hori bakarrik. Ebaluazio irizpideak eta adierazleak finkatu ditugu konpetentziaren ebaluaziorako, baina proposamen honetan, lehen aldiz, ebaluazioa ikas-prozesuan integratu da ikas-irakas prozesuaren erregulazioa bideratzeko.\nEbaluazioak hezitzailea izan behar du, eta hausnarketan oinarritutako pentsamendua garatzen lagundu behar dio ikasleari. Horretarako, ikasleak ekintzak aurreplanifikatzen, estrategiarik egokienak aukeratzen, autoebaluatzen, zailtasunak identifikatzen, laguntza eskatzen, … ikasi behar du.\nProiektuak ebaluazio tresna berriak eskaintzen dizkio irakasleari gelako praktikak planifikatzeko, ikasleak bere lorpenen inguruan hausnartzeko, dakienaren eta ez dakienaren kontzientzia hartzeko, ebaluazio irizpideak partekatzeko, autoebaluatzeko eta koebaluatzeko.\n-Jardueren tipologia agertzen ari zela, ariketak ‘ludikotzat’ kalifikatu ditu Ritxi Abrilek. Zuk ikusi al dituzu ikasleak jarduera hauekin gozatzen?\nNik uste dut posible dela hala izatea. Iaz egin genuen esperimentazioan aldaketa handia ikusten zen. Irakasleentzat ere aldaketa handia da, eta hasieran kosta egiten zaie; baina bai irakasleek eta bai ikasleek oso iritzi positiboak eman dizkigute. Esaten ziguten Matematikan ondo moldatzen ez ziren ikasleak berreskuratzeko balio zezakeela ikas-material honek. Ikasle horietako batzuk erreskatatu egin zituztela, alegia, eta horrek poz handia eman zidan.


Orduan jardun gaitezen: ur kutzutu ori, pizkabana ontzi ertzetik arduraz botako degu ta gelditzen dan gaiñerakoa beroz legortu ta berriz aztatu.\n2. 1900-1939 gipuzkera literatur prosa j.m. azkue 0243\nSan Prantziskok limosna arrtuta praille guztiai pixka bana eman zien esanaz.\n3. 1969-1990 euskara batua haur-/gazte-literatura j. forcada 0006\n4. 1969-1990 euskara batua haur-/gazte-literatura j. forcada 0032\nOnddoen azpian kokatzen ziren, ointzarren gainean, eta itxaroten zuten gauak piskana eta herabez planeta osoa bere itzalez estali zezan.\n5. 1969-1990 euskara batua saiakera-liburuak lan kide aurrezkia 1977 0048\n6. 1969-1990 euskara batua saiakera-liburuak lmuj 0181\n7. 1969-1990 euskara batua saiakera-liburuak lurgintza 0109\n8. 1969-1990 gipuzkera literatur prosa tiro tartean bertsotan 0020\n9. 1969-1990 sailkatu gabeak hilabetekari, noizbehinkariak,..... k. sarasola 0001\nHalako batetan, hasi da alde egin nahian, urtzen, desegiten doa apurka, pixkana, gero erreken antzean.\n10. 1991> euskara batua saiakera-liburuak e. antxustegi 00113\nSubiranotasun nozioaren agerpena gizarte bat eta bere Estatuaren arteko pixkanako egokitzearen aurrerapena islatzen duen prozesu bezala ikustea zuzena baldin bada, orduan honako egoera hau bezalakoak hartu beharko ditugu aintzakotzat: Ingalaterrako Enrike VIII.ak inperio hitza erabiltzen zuen guk subiranotasunaz ulertzen duguna adierazteko;\n11. 1991> euskara batua saiakera-liburuak perretxikuak 1995 0224


Eguzkik salatu du Nafarroako Gobernuak aurten ere usapalak botatzea baimendu duela, Europaren debeku-eskaerari bigarren urtez muzin eginez\nEguzkik salatu du aurten ere, bihar bertan hasiko den mediaveda edo ehiza-debekualdi erdian, Nafarroan usapalak bota ahal izango direla, Foru Gobernuak bigarren urtez espezie hau babesteko ekintza-plan europarrari muzin egin diolako. Izan ere, plan horrek usapalak botatzeko behin-behineko debeku orokorra aurreikusten du.\nForu Gobernuaren erabakia ez dator bat ehiza alorrean eskumenak dituzten beste hainbat erakundek hartu dutenarekin. Esaterako, Arabako eta Bizkaiko foru aldundiek debekua onartu dute (Gipuzkoakoak oraindik ez du aurtengo foru agindua argitaratu). Egia da, ordea, Nafarroako Gobernuak hartutako erabakia bat datorrela autonomi erkidego gehienek hartu dutenarekin. Alabaina, hori bezain egia da Europar Batzordeak dagoeneko espediente ireki diola Estatu espainolari, hain justu, ekintza-plan europarrean dauden hainbat neurri sustatu ez dituelako, tartean, behin-behineko debekua.\nHonelako erabakiak hartuta, Foru Gobernuak nekez argudiatu ahal izango du Nafarroan ehiza-politika bioaniztasun- eta iraunkortasun-irizpideetan oinarritzen dela.\nEguzkik, beste hainbat elkarte ekologista eta naturazalek bezala, badaramatza urte batzuk usapala babestu edo, behintzat, bota daitezkeen hegaztien zerrendatik atera egin behar dela aldarrikatzen. Gure ustez, usapalaren egoera nolakoa den ikusita, ehizatzeko behin-behineko debekua berandu baino lehen orokortuko da. Zoritxarrez, zenbat eta beranduago orokortu, gero eta zailagoa izango da espeziea suspertzea. Administrazio publikoei gogorazi behar zaie kudeaketa zinegetikoaren ardatza bioaniztasunaren zaintzan jarri behar dutela, ez lobbien interesetan.\nEGUZKI, 2019ko abuztuaren 14a\nLa entrada Eguzkik salatu du Nafarroako Gobernuak aurten ere usapalak botatzea baimendu duela, Europaren debeku-eskaerari bigarren urtez muzin eginez aparece primero en Eguzki Talde Ekologista.


topic_facet:"Mekanizazioa (Heziketa Zikloa). Erdi maila" topic_facet:"Mekanizazioa (Modulua)" topic_facet:"Mekanizazio, konformazio eta muntaia prozesuen definizioa (Modulua)" topic_facet:"Fabrikazio-teknikak (Modulua)" author_facet:"IRALE (1999-2000 ikasturtea)" genre_facet:"EIMAk onetsitako materialak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Mekanizazioa (Modulua) Proposatutako gaia: Mekanizazio, konformazio eta muntaia prozesuen definizioa (Modulua) Proposatutako gaia: Fabrikazio-teknikak (Modulua) Egilea: IRALE (1999-2000 ikasturtea) Generoa / Forma: EIMAk onetsitako materialak\n1 Fabrikazio Mekanikoa (Lanbide Arloa) 1 Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio prozesuen gauzatzea (Modulua) Fabrikazio-teknikak (Modulua) 1 Instalazioa eta mantenimendua (Lanbide Arloa) 1 Lanbide Heziketa Gehiago ... 1 Makina Elementuak (Modulua) 1 Mantentze-lan elektromekanikoa (Heziketa Zikloa). Erdi maila 1 Mekanizazio Prozedurak (Modulua) Mekanizazio, konformazio eta muntaia prozesuen definizioa (Modulua) Mekanizazioa (Heziketa Zikloa). Erdi maila Mekanizazioa (Modulua) 1 Mekatronika Industriala (Heziketa Zikloa). Goi maila 1 Soldadura eta galdaragintza (Heziketa Zikloa). Erdi maila 1 Txirbil-harroketa bidezko Fabrikazioa (Modulua) Guztiak ikusi ... gutxiago ...


Mendikosolobarrena, Abrisketa eta Burdin Hesia ezagutzeko ibilbidea Arrigorriagatik | Geuria\nMendikosolobarrena, Abrisketa eta Burdin Hesia ezagutzeko ibilbidea Arrigorriagatik\n‘Atzoko bideak, gaurko bidaiariak’ ekainaren 18an. Mendikosolobarrena parkea, Abrisketa auzoa eta Burdin Hesiaren aztarnak ezagutzeko aukera egongo da.\nAtzoko bideak, gaurko bidaiariak ibilbidea antolatu dute ekainaren 18an. Mendikosolobarrena parkea, Abrisketa auzoa eta Burdin Hesiaren aztarnak ezagutzeko aukera egongo da\nEkainaren 18an, igandez, Atzoko bideak, gaurko bidaiariak ibilbide osasungarria antolatu dute Arrigorriagatik. Helburua da alde batetik jarduera fisikoa bultzatzea eta osasunerako jokaera onuragarriak indartzea, eta bestetik, udalerriari buruzko historiaren berri izatea.\nGauzak horrela, Bilbotik Gaztelara zihoan errege-bidea oinarri hartuta, Arrigorriagako herriguneko altxorrak bisitatzeko aukera izango dute herritarrek. Besteak beste, Mendikosolobarrena eta Mintegia parkea, Abrisketako Done Peri ermita eta Burdin Hesiaren aztarnak (Ugao) ezagutzeko parada izango dute partaideek.\nGuztira, 14 kilometro izango ditu ibilbideak eta irteera Arrigorriagako udal-kiroldegitik izango da 09:00etan. Ibilbidea hiru ordu eta erdi eta lau ordu artekoa izango da, beraz, ura eta elikagai energetikoak eramatea gomendatu dute Arrigorriagako Udaletik.\nSailkatuta: Abrisketa, Arrigorriaga, Burdin Hesia, Ibilbide osasungarriak, Mendikosolobarrena\nIruaretxeta mintegia ezagutzeko ate irekien jardunaldia Sagarrakekin


Gizon bat atxilotu dute Leioan, lapurreta egotzita - Hiruka.eus\nJendartea Leioa 2017-07-17 10:04\nGizon bat atxilotu dute Leioan, lapurreta egotzita\nErtzaintzak 42 urteko gizonezko bat atxilotu zuen herenegun, zapatuan, Leioako bulego-eraikin batean lapurreta egitea leporatuta. Patruila batek bulego barruan harrapatu zuen ustezko lapurra, sarrerako atearen sarraila bortxatuta zegoela. Atxilotua "delitugile ezaguna da", Ertzaintzak zabaldutakoaren arabera, "behin baino gehiagotan atxilotu izan baitute antzeko lapurretengatik".\nGizonezkoa 16:55ak aldera atxilotu zuten Leioako Ibaiondo auzoan; aurretik, pertsona batek deitu zuen esateko zenbait enpresaren bulegoak dauden eraikin batean norbait lapurretan zebilela.\nErtzaintzaren patruila bat bertaratu zenean, ikusi zuen bulegoetako bateko sarraila bortxatuta zegoela eta bonbina falta zitzaiola. Sarrailaren zulotik begiratu zutenean, pertsona bat ikusi zuten barruan. Agenteak bulegora sartu ziren eta errezelen atzean ezkutatuta aurkitu zuten ustezko lapurra. Gizona, Polizia ikusita, ihes egiten ahalegindu zela zabaldu du Eusko Jaurlaritzaren Segurtasun Sailak.\nErtzainek identifikatu eta, ondoren, atxilo hartu zuten gizonezkoa. Agenteek egiaztatu zuten "modu horretako lokaletan lapurreta egiten espezializatutako delitugile ezaguna" dela. Eraikina arakatu ondoren, jabetu ziren ezkutatu zen bulegoan ez ezik beste enpresatako beste lau bulegotan ere sartu zela. Ertzaintzak jakinarazi duenez, aldameneko eraikin bateko bulegoetan lapurreta ustez egiteagatik atxilotu zuten susmagarria joan den maiatzean.\nErtzainek atxilotua miatu zuten, eta hiru tableta elektroniko, telefono adimentsu bi eta dirutan 995 euro aurkitu zizkioten. Atxilotua eta polizia-dependentzietara eroan zuten eginbideak irekitzeko, eta ondoren epailearen aurretik pasatzeko.\nUdatxikiko eskari guztiak onartu ditu Leioako Udalak\nGidari bat hil da eta beste bat atxilotu dute trafiko-istripu berean\nLeioako emakumeentzako autodefentsa-ikastaroan izena eman daiteke\nLeioandiko aparkalekuak oraindino daude salgai\nOngi Etorri Errefuxiatuak plataforma aurkeztuko dute eguaztenean Leioan\nUdatxiki programan izena emateko epea zabalduko du Leioako Udalak hilaren 28an\nBerdintasunean hazi eta hezteko kanpaina abiatu du Leioako Udalak


Lago Maggioretik kronika LOCARNO 67º - 2014\nOhiko Kantauri Itsasoa (Donosti-Xixón) Europako erdigunera Maggiore Lakuan kokatzen gara, Locarno herri zoragarrian (Suiza), eta Locarnoko nazioarteko zinemaldi ‘ausartan? murgilduko gara, Veneziaren atzetik (71º) eta Cannes-en parean (67º).\nEzjakinak (*) herrian, Locarnon egondako lehenengo aldia eta harremanetan jartzea, hemendik hara, ‘jauregiak’ kokatzen, ordutegiak, zerrendak, sailak, filmak eta eguzkia, eguzki handia. Azpimarratzeko lehenengo kontua (baita iritsi baino lehenago ere) hori eta beltz koloreak dira, herria eta bertan dauden lekuak ere atontzen dituztenak (kafetegiak, liburudendak, supermerkatuak, jatetxeak, dendak…). Zinemaldiaren ikurra zehazten duten horia eta beltza, lehoinabarra (it. pardo.), bere azalaren horia era tantoen horia… Piazza Granden ere aulkiekin horia/beltza konbinatua erakusten dute, saiorako prest (pantaila erraldoia eta atari zabalean).\nItaliera leuna (hizkuntza) xuxurlatzen da herri osoan, nahiz eta Suitza izan… italiarra, herria eta gertakizuna erakargarriago egiten dituena.\nKursaal antzokiak (prentsa), baita Kasino ere, hartuko gaitu gu filmak ikusten gauden bitartean, herri bateko ezjakinak bezala, denbora falta dela eta, ez dugu beste zinemarik ‘probatzen’, nonahiko Piazza Grande izan ezik (probatzearren…)\n“Thirst / Sed” (USA / 2014 – 24’ DCP) Rachel McDonald vo: ingles sbt: fr/it\n24 minutu lazgarri, buru-hiltze batez abiarazten direnak. Hiri arre baten irudi subjektiboa, zubi bat, ibai bat eta Billy (Josh Pence erakargarria), zeinek azkenean atzera egiten duen. Hiria huts handi bat bezalakoa da, eta Billyk erabakitzen du kafe bat hartzea geratzen zaizkion txanponekin, orduantxe sortuko da “aukera berri bat” bezalako zerbait: auzo bateko kopak hartzeko taberna batean zerbitzariaren ordezkoa izatea. Rachel McDonald zuzendariak Billyren begirada profitatzen du bezeroei argazki bat ateratzeko, bakarrik eta egarri direnak, tentu handiz pertsonaiak lotzen doa beren gainbeherarekin (hiria bezala). Horien artean nabarmentzen da Sue (Melanie Griffith, bikaina), bere pertsonaiak liluratuko gaitu. Galtzaile eskola, eta ia irteerarik gabekoa, baina Rachel-ek zirrikitu itxaropentsua zabalduko du. Film xumea eta sentibera, ‘barru-barrutik’ sortzen dena.\nEntremes bikaina Locarnon, hasieran, ZINEaz gozatzeko (horrelakoxeak dira nortasun ezaugarriak: zine independientea, aurrekontu txikikoa eta gizarte edukiera handikoa).\n“Exit / Salida” (Taiwan, Hong Kong / 2014 – 94’ DCP) Chien Hsiang vo: chino sbt:in/fr\nBerriro ere material sentibera. Chien Hsiang-ek gu hunkitzea lortzen du milikerian jausi barik (malko arina). Sekuentziaren sekuentziaz ‘errealitate’ gordina erakusten digu: krisia (aldaki guztietan). “Irteera” kontzeptuareki jolasean (Etxeko atea trabatu egiten da), hiru belaunaldi aurkezten dizkigu (amona, ama eta alaba) eta horrekin Taiwaneko bilakaera soziala, trabaturik alde egin beharra, norantz…? Ling, ama, (Chen Shiang-chyi, pertsonaia sinetsarazten diguna eta interpretazio bikaina lortzen duena), itzulerarik gabeko aurrera doan gizartearen “aurkezlea” da. Hsiang zuzendariak, bere aldetik, Koreako Hong Sang-sook bezala, amona dagoen ospitalean istorio paralelo bat atera du, eta filmaz jabetu egiten da; halaxe lortzen du gu hunkitzea. Barru-barruan Krisia-lana mantendu egiten da, baita amona-ama-alaba harremana, beste harreman batzuk, tangoa (ihesbidea) eta hiri handia.\nChien Hsiang, pertsonaiarekin grinatu egiten bada ere: ‘zerbait okerrago joan ahal bada, joan egingo da’, jarraitu beharreko zuzendaria da. Handikeriarik gabe, emozioari dagokionez, berak nahi duen lekura eramatea lortzen du.\n“Lucy” (Francia / 2014 – 89’ DCP) Luc Besson vo: inglés sbt: fr/al\nBeno bada, sail honi buruzko ideia ematen digun film komertziala, horiexek dira Piazza Granden aurkezten diren filmak, ikusleek bozkatzekoa, besteengandik banatzen den saila (Nazioartekoa, Gaur egungo Zuzendariak, Etorkizuneko Zuzendariak,…) eta hedabideentzat glamourra dena eta beroriek erakartzen dituena.\nEz dut askorik esango Lucy-ri buruz, dagoeneko Europa osoan estreinatutako filma. Sekuentziaz sekuentzia, Luc Besson-ek arnasa barik uzten gaitu sekuentziaz sekuentzia, ekintzaz ekintza. Osagai guztiak publiko handiak gozatu ahal izateko, mezu “moral” eta guzti. Bakar-bakarrik azpimarratu Eric Serraren (Besson-en lankide zintzoa)soinu banda limurtzaile eta bikaina.\n* Irekitze-jardunaldia “hiriko ezjakin batzuk” filmerako, hori dela eta, gu beste zeregin batzuetan geratzen gara, ez zinemaren ingurukoak,\n(Ikusteko) hurrengoa zen “Mula sa kung ano noon / Zer izan zen lehenago?” (Filipinas / 2014 – 338’ DCP) Lav Díaz, iraupen horrekin eta lehenengo eguna izanik, suntsigarria izan zitekeen. Bada, azken batean irabazlea izan zen; horrek adierazten digu zein arriskutsua den Zinemaldi hau, ‘guztiarekin’ ausartzen dena, gogoratu 2013an Albert Serrak iarabzi “Històrias de la meva mort” filmarekin.\nHorrek Fas-Locarno loturari buruz hausnartzera bultzatzen nau, zeren eta iragan 60.urteurrenean galdetu ziguten gure Fas oroitzapen eta emozioei buruz, eta niri burura zetorkidan BizBAK-Paranifoarekin (Gabriel Villota) batera egindako Filipinetako zikloa. Horretan Filipinetako zinema ezezagunari buruzko errepasoa egin genuen (antzina gure gaur egungo ZINEBIren jatorrizkoa) nire ustez, zineklubaren nortasunari buruzko ‘ariketa gogoangarria’ izan zen, bilatu eta bilatu, aurkitzeko.\n“La princesa de Francia” (Argentina / 2014 – 70’ DCP) Matías Piñeiro vo: español sbt: in/fr\nBigarren jardunaldia (* C.I-ren lehenengo ikustaldia), eta Argentinako zinemarekin topatzea. Film bitxia, ikusteko ezer berezirik izan gabe Santiago Mitre-ren ‘El estudiante/ikaslea’ gogorarazi zidan, pertsonaien nahastea dela eta. Matías Piñeirok amarauna egiten du antzespen bat eta batera irratirakoa burutzzen ari diren aktore-ikaste talde batekinr. Hala bada, grinak antzespenean eta errealitatean doaz, pertsonaiak sartu eta irteten dira naturaltasun handiz (baita konfunditzeraino ere). Testua ederki josia dago, eta irakurketa bat baino gehiago dauka, irudi zehatzekin burutzen dena vaina tonu ‘gris’ batez. Maitasuna batetik bestera igarotzen dira, susmoak, engainuak eta zalantzak ere trukatu egiten dira. Azken batean, zinema nahiko bestelakoa da (eta zorrotza), adi mantentzen zaituena cehetasunik ez galtzeko. Era berean gerta liteke… alderantzizkoa, ez harrapatzea. ZINEaren magia, deritzona. Liluratu barik, ikustekoa da eta atsegina.\n“Fils de… / Hijos de…” (Francia / 2014 – 70’ DCP) HPG\n*Hau ekoizpen berezi eta esoerimentalen saila da.\nEzer gutxi esateko dokumental honi buruz, zine pormoa burutzeko azpiko munduaren eta familia uztartzearen artekoan mugitzen dena. Zuzendariak berak HPG (halaxe da bere izena) kamera eskuan egiten du filma, une askotan bere burua ere filmatzen duena. Emaitza oso bestelakoa da, axolagabe uzten zaituena baita denbora galdu duzulako sentsazioarekin ere.\n“Songs from the North / Canciones del Norte” (USA, Corea Sur, Portugal / 2014 – 72’ DCP) Soon-mi Yoo\nvo: coreano/ingles sbt: in/fr\nSoon-mi Yoo zuznedariak, Ipar Koreari buruzko dokumental bat aurkezten digu, iragan hurbiletik eta Hegoaldetik ikusita. Nabaria da Iparra eta Hegoa loturik ikusteko gogoa, baina ez da une hori ikusten. Historia hurbila aztertzen duen film xumea, Kim Il Sung heroitik (l Japongo askatasuna, II Mundu Gerraren amaiera, 1945eko abuztua eta onodrengo ipar-hego banaketa), 1948tik 1994ra bitarteko agintaria. ondorengo oinordekoetara (Kim Jong-il eta egun Kim Jong-un), Ipar Korea ‘infinitoraino’ daramatenak.\nArtxibo irudi batzuek kalitate eta soinua apur bat hondatuta daude, baina mantendu egin dira balio historikoa dela eta. Halaber, oso bitxia da ezkutuko grabazioa filmaren zenbait ataletan.\nFilm honek Opera prima onena saria jaso zuen. Ez daukat konparatzeko erreferentziarik.\n“Ventos de Agosto” (Brasil / 2014 – 77’ DCP) Gabriel Mascaro vo: portugués sbt: in/fr\nBrasilgo ekoizpen arina, nekazaritza mundua aurkezten diguna, presarik gabekoa baina mugitu egiten dena. Gabrielek aktore profesional gutxi erabiltzen ditu, aktore nagusia Dandara de Morais , eta gutxi batzuk gehiago; gainontzekoak paradisu lasai horretako biztanleak dira. Ingurune horretan irribarre eragingo digun elementu bat sartzen du filmean zehar: gorpu bat aurkitu dute itsasoan (koral gune batean) eta horri buruzko bilakaera.\nMascaroren aurreko lanak dokumentalak dira eta oraingo honetan nabaritzen da, badaki kamera kokatzen eta irudia adierazten. Egia da handinahirik eta preziosismorik gabe ikusleari zuzen iristen zaiola, agian harriturik (hiritik kanpo ere badago bizia)\nEpaimahaiaren Aipamen Berezia izatea ere lortu zuen.\nHistorie(s) du cinéma. Pardo alla carrera: Víctor Erice\n“El espíritu de la colmena/Erlauntzeko Ispiritua” (España / 1973 – 97’ 35mm) Vítor Erice vo: español sbt: in\nEriceri egindako atzerabegira aprobetxatuz, ihesaldi bat egin nuen, denboraren joana aztertzeko eta beste ingurune batean ikusteko. Gainera, Rutger Hauer (Pardi di Domani epaimahaiko presidentea, zeinetan Lois Patiño ere badagoen ) aktorearekin egin nuen topo.\nEsaperientzia zoragarria. Nahiz eta 35 mm-koaren kalitatea nahiko honfatuta egon, 41 urte geroago, ospeari eusten dio. Ezin dugu ahaztu Franco bizi zela eta Ericek Espainia sakonean kokatzen gaituela.\nBeti ZINEA maitatzen.\n“Fidelio, l’odyssée d’Alice” (Francia / 2014 – 95’ DCP) Lucie Borleteau\nvo: francés, rumano, inglés, tagalo –filipino-, noruego sbt: in/fr\nLucie Borleteau frantziarraren ekoizpen interesgarria, nahiz eta uneka uneka protagonista bezala, filma galdurik dago. Gorabehera batzuk ditu, vaina istorioak maila ona dauka. Film ibiltaria, Fidelio kargauntzian dokumental gisa. Horretan Lucie Borleteau-k orekari eusten saiatzen da lehor eta itsas zabalaren artean. Adiskidetasun eta maitasuna tartekatzen dira filmean zehar Ariane Labed-n lana(Alicia) bikaina da, eta horregatik, Aktore Onenaren Pardoa lortu zuen (kasualitatez Ariane beste film baten aurkezpenean zegoen Jasmila Zbanic-en “Love island” Piazza Granden). Hala bada, Alicia da ‘pertsonaia’ eta dena egongo da horren inguruan, bere familia, senargaia, bere zalantzak, lankideak, maitaleak, nahiak, malkoak…\nEsan genezake itsas ‘road movie’ dela…gustura ikusten dena.\n“L’abri / El refugio” (Suiza / 2014 – 101’ DCP) Fernand Melgar\nvo: francés, español, ingles, wolof –senegalés-, rumano sbt: in/fr/it\nEmigrazioari buruzko dokumentala da, lehenengo mundua eta … gainontzekoaren arteko egoeraren salaketa. Fernand Melgar-ek egoerari buruzko kontzientziatze lana egiten du: denok dugu lekua. Baina legeak eta herrialdeak kontrakoa frogatzen saiazten dira.\nTxaloak proiekzioaren atzetik (hedabideena) lehenengo aldiz, eta horrek zapore gazi-gozoa uzten dit… Zer egingo dugu ateratakoan? Era berean, ez dakigu gure esku dagoen ‘aldatzea’ (bakoitzak ahal duena egiten dugu), horregatik, hipokrita samar suertatzen da, areto batean jesarrita, euren etorkizunaren bila doan jendea izorratuta ikusten, salatzeko filma herrialde horretan bertan egina (Suitza), zeinetan legeak (eta hautesleak) zorrotzagoak diren. Beno, kontzientzia-zinema egon badago.\nHala ere, filmean aterpeari, bunker esaten zaio….eta ‘bunker’ bat da ‘herrialde neutral batean’. Hitz batez…\n“Dos disparos” (Argentina, Chile, Alemania, Holanda / 2014 – 104’ DCP) Martin Rejtman\nvo: español sbt: in/fr\nErrealizazio bikaina, eta batez ere, bere gidoia, agian izan daiteke nik film osoamn zehar antzematen dudan ‘Buñuel’ ukitu surrealista. Pelikula osoa itxurazko errealitate batean gertatzen da (eta agian hurbila), vaina ‘ukitu berezi’ horrekin, apika, absurdoa. Hasiera ere bada liluragarria, Mariano gazteak pistola bat aurkitu du ganbaran, bere logelara joan bitartean, eta probatzearren, ‘bi tiro’ botatzen dizkio bere buruari (pantaila beltzean), geroago Mariano kontsultan agertu da (ez ospitalean) eta medikuak esaten dio bala bat daukala barruan... eta hortik aurrera, kontakizun harrigarria: hara eta hona doazen pertsonaiak, ibiltzen direnak, bilatzen dutenak, egon baino egiten ez duten pertsonaiak.\nFroga gisa, eredu bat: senar-emazteak, neskak beti aurkezten du senargaia esanez:\n-“Hona hemen nire mutila, harremana uztekotan gaude”\nBarruko zama handia daukan filma, biziki gozatzen dena. Irribarrea, barrea eta hausnarketa…. Nork gehiago eman?


«Modu batera edo bestera festak presente egotea zen gure asmoa» - Goierriko Hitza : Goierriko Hitza\nBEREZIA Alarma egoera ezarri du berriz Espainiako Gobernuak\nBalitz eta Balego\n«Modu batera edo bestera festak presente egotea zen gure asmoa»\nGaur hasiko zituzten herriko festak Zerainen, baina gainontzeko herrietan gertatu den bezala, hauek ere bertan behera geratu dira egun bizi dugun osasun krisia dela medio. Hala ere, festak bizirik mantentzeko asmoz egin duten egitasmoa kontatuko digu Zeraingo zinegotzia den Arantxa Ruiz de Larrinagak.\nArantxa Ruiz de Larrinaga, Zeraingo zinegotzia.\nGaur hasiko zenituzkete herriko festak Zerainen. Zein da herritarren sentsazioa jaiak bertan behera geratu direla ikusita?\nMartxotik hona oso aukera gutxi izan ditugu herritarrok elkar ikusteko eta inpresio orokor bat jasotzeko, baina bat edo besterekin egon naiz eta orokorrean guztiok garbi genuen aurtengo festak ez zirela aurrera aterako.\nBeraz, aspaldi jakin zenuten aurten ez zenituztela ospatuko?\nEkainean harremanetan jarri ginen inguruko herriekin. Gure kasuan Gabiria eta Zegama dira abuztuan festak ospatzen dituztenak, nolabait ere garai antzekoan, eta haiek ere zaila ikusten zutela esan zuten. Uste dut orokorrean Donostiako, Bilboko eta Gasteizko festak bertan behera geratu zirela ikusi genuenean panorama argitzeko balio izan zigula. Azken finean handiak diren hiri horiek festak ez zituztela egingo ikusita…\nAgian horiekin alderatuz, Zerain herri txikia izanik errazagoa izango litzateke festak egitea, kontrolatuago mantentzea…\nBai, hori bai, errazagoa izango litzateke jende gutxiago dagoelako, baina segurtasun neurriak mantentzeko ditugun baliabideak ere urriagoak dira. Gure kasuan udaletik bilera irekia deitu genuen urtero bezala, festetako batzordearekin batzeko. Bilera hau deitu genuen esateko ez genituela baldintza egokiak ikusten festak aurrera eramateko. 15-18 pertsona elkartu ginen, udalekoak eta herritarrak, eta hor adostu genuen jaiak bertan behera uztea.\nHerri afaria ez egitea ere bilera horretan adostu zenuten?\nGuretzat oso polita izaten da herri afari hori. San Roke egunean egiten dugu, eta horrekin amaitzen ditugu festak. Afari herrikoia izaten da, jendeak etxetik eramaten du janaria eta familiaka elkartzen gara plazan. Guztira ia 300 pertsona. Guretzat oso berezia denez, modu batera edo bestera egin zitekeen aztertu genuen, pena handia ematen zigulako ez elkartzeak, baina 300 pertsona batzea ezinezkoa da momentu hauetan. Gainera pertsona horiek ez dira Zeraingoak soilik, kanpoko jendea ere etorri ohi da. Gu 250 biztanle gara, baina egun horretan kanpoan bizi diren senideak baserrietara etortzen dira.\nHala ere, espiritu hori piztuta mantentzeko asmoz herriko ekoizleei laguntzeko ekimena jarri duzue martxan. Nolatan otu zitzaizuen ideia hau?\nModu batera edo bestera festak presente egotea zen gure asmoa. Zeraingo produktu tipikoak gazta eta sagardoa direla kontuan hartuta, herriko ekoizleei produktuak erostea eta herritarrei etxeetan banatzea bururatu zitzaigun. Ziurrenik bakoitzak festak bere etxean ospatuko dituenez, pentsatu genuen ideia polita zela horrelako ekimen sinboliko bat egitea eta era berean herriko ekoizleei laguntzea. Poltsa hauetan produktuez gain bertso bat duen txarteltxo bat ere sartu dugu, atzealdean zozketa zenbaki bat duena. Zenbaki horiekin Iñaki Mendarte ekoizle gaztearen baratzeko produktuak zozketatuko dira, 5 saski guztira.\nAlarma egoera ezarri du berriz Espainiako Gobernuak\nKamioi bat irauli da N-1 errepidean\nIon Izagirrek Vueltako etapa irabazi du, Formigalen\nJoan Jose Barandiaran Zeberio apaiza eta ongilea omendu dute Ataunen\nAmpo Ordiziak 49 eta 14 irabazi dio Aldro Energia Independienteri\nAntzizar kiroldegiak edukiera eta ordutegi berriak ditu


Yanapaccha (Cordillera Blanca) - 5.460 m | Capra Alpina\nYanapaccha (Cordillera Blanca) - 5.460 m\nYanapaccha mendia Ancash eskualdean kokatzen da (Mendikate Zuria-Perú) eta Huandoy mendigunearen zati dugu. Llanganuco bailarako azken zatian aurkitzen da eta mendi ikusgarriez inguratua dagoenez, Huascarán, Chopicalqui, Chacraraju, Huandoy, Pisco, denak ere bera baina garaiagoak eta ori dela eta, askoz ere gutxiago bisitatua izaten da. Pitzadura sakon eta ugari dituen glaziarrak, ipar-mendebalde ertzera igotzeko izotzezko eskalada luze eta zailak eta 65º-ko azken malda tente batek, igoera zailtasun ertainekoa bihurtzen dute (AD). Quechua hizkuntzako hitz honen itzulpena Yana=beltz eta Paccha=ur-jauzi izango litzateke, beraz ur-jauzi beltz aurrean izango ginateke.\nLlanganuco bailaran aurkitzen gara, leku ikusgarria benetan, erabat txiki senti arazten diguten mendi garai izugarriez inguratuak. Portachuelo de Llanganukora igotzen den bidea 42 km-an bertan behera utzi eta astoak bai ginen, zama bizkarreratu eta Yanapaccha glaziar morrenara bideratzen den bidexka hartzen dugu, bertan laku txiki baten ondoan oinarrizko kanpalekua aurkitzen bai da 4.800 m-ra (1:30h).\nApenas ordu gutxi batzuek lo egin ditugu eta iratzargailuak berriz ere jo du. Gau erdia pasa berri da eta tenperatura oso baxua denez, arropa ugari jantzi eta txokolate gaileta bakar batzuek gosaltzeko jan eta bideari ekiten diogu. Kanpalekuan gure inguruan lo egin duten kordada guziak dagoeneko atera dira, baina egia esan ez digu axolarik. Glaziarra parez pare eramanez bloke handien artetik gorantz goaz, izotzean sartu aurretik ahalik eta altuera gehien irabazi nahi bai dugu.\nYanapaccha oinarrizko kanpalekutik\nBehin kranpoiak eta arnesa jantzi eta sokaz lotu ondoren, pioletak eskuetan hartu eta apenas glaziar zati txiki bat ikusten uzten diguten frontalen argiez lagundurik, lehen izotz hormak eskalatzen ditugu. Lehen zati hau zeharkatzea oso zail egiten zaigu, pauso bat ematen dugun bakoitzean izotzak karraskatu egiten du eta gau ilunean bidea bilatzea ez zaigu batere erraza egiten eta itzulerakoan, egun argiz, duen arriskua bere neurrian balioztatzen dugu. Gezurra badirudi ere, labirinto honetatik gabez eta biderik ezagutu gabe ibili izanak zirrara sortzen digu.\nBehin gune kaotiko hau atzean uztean, glaziarra asko leuntzen da eta gainditzeko errazago diren pitzadura zabal bezain sakon zelaiak aurkitzen ditugu. Egunsentiak lehen eguzki printzak dakartza eta hotza handitzen doa, zerua lainotzen doan bitartean. Ez dirudi gaur eguraldiekin zorte handiegirik izango dugunik.\nMendebalde ertzera gerturatzen goazen neurrian aldapa maila handitzen doa eta bakoitzean tenteago jartzen hasi da. Naiz aurreko egunetan aklimatazio ona lortu dugun, 5.000 m-tan ibiltzeak ahalegin berezia eskatzen du.\nLaino artean horma baten oinpera iritsi gara, mendebalde ertzera igo ahal izateko oztopo zailena dena. Bidea erabat jendez gainezka dago, ez alferrik aurrez atera diren kordada guziekin elkartu bai gara eta iristen azkenak izan garenez, gure txanda itxarotea behartuak gaude.\nOrain arte ensanblen igo bagara ere, luze hau igo ahal izateko aseguratzea behartuak gaude. Lehen 15 m-ak oso ere bertikalak dira eta bere eskalada oso zaila suertatzen da. Bi torlojuk bilkura bitarte luzea babesten laguntzen digute, bertan bi estaka aurkitzen ditugularik.\nBehin horma gaindituta eta aldi berean bide guziko zatirik zailena, gailurrera eramango gaituen ertzaren gainean kokatzen gara. Lainoen hutsegite batez baliatuz eguzkia momentu batetan agertzen zaigu eta 65º-ko bataz bestekoa duen ertzaren ikusgarritasuna ikusteko aukera dugu.\nMinutu batzuen ondoren lainoak berriz ere ingurune guzia estaltzen du eta eguzkia erabat desagertzen zaigu. Ikuspena oso murritza da eta naiz aurrera egitea asko kostatzen zaigun, tontorrera iristeko irrika ez dugu galdu. Pitzadura beldurgarri batez babestua dagoen irtengune berri batera iritsi gara, aseguratu ahal izateko zaila dena, eta behin gainditzea lortuz zuzenean Yanapaccha gailurrera eramaten gaituena 5.460 m.\nPenagarria lainoak talaia ikusgarri honetatik ikusi daitekeen ikuskizun aparta galaraztea, ala nola Chopicalqui, Huascarán Hego, Huascarán Ipar, Huandoy, Pisco, Chacraraju (Mendikate Zuriko 6.000-ko zailenetako bat … Beste batetan izan beharko. Haizea indarrez dabil eta hotza handia da, horregatik lehenbailehen igo garen bide berberetik jaistea erabaki dugu. Bi rappelek jaitsiera errazten laguntzen digute.\nMendebalde ertzaren oinpean dauden serak handi batzuen azpitik altuera galtzen jarraitzen dugu.\nGutxika bada ere lainoa atzean uzten ari gara eta glaziarraren handitasuna ikusten hasi.\nIzotz horma batzuek jaitsiz, glaziarretik atera eta morrenara iristea lortzen dugu.\nIbilbidea: Yanapaccha Mendebaldeko aurpegitik\nKategoriak : Izotz eskalada, Kranpoiak, Oinezko igoera\nIristeko denbora:1:30 KBra\nNola iritsi:42 km kurbatik\nIgotzeko denbora:4:40 tontorrera\nJeisteko denbora:2:30 KBra + 1h kurbara\nEzaugarriak:Urtearen arabera, igoerako azken luzearen zailtasuna aldatzen da PD-tik D-ra.\nMateriala:60 metroko soka 1, 2 piolet, 2 torloju, estaka 1, kranpoiak eta kaskoa sokakideko.\nYanapaccha- Cordillera Blanca\nAlpamayoFrantziarren bide zuzena\nPaineko Dorreen behatokia Amarga Aintziratik


Australiar poni - Wikipedia, entziklopedia askea.\nAustraliako ponia, (ingelesez: 'Australian Pony'), Australiako bertako zaldi arraza bat da. Bere tamaina zein ezaugarriengatik ponien sailkapen taldean sartzen da.\nArrazaren jatorrian Australiara eramandako Britainiar zaldi arrazak daude, bereziki galesdar poniak. Geroztik arabiar zaldiekin nahastu zituzten galesdar poni horiek arraza garatzeko. Baita Indonesiatik ekarritako Timordar ponia zein Flores uharteko ponia zaldi arrazak.\nArraza 1970. urtetik aurrera hasi zen ofizialki kudeatzen.\nTamaina: poni hauen altuera soin gurutzera 112cm eta 142 cm artekoa da.\n(Ingelesez) Australiar Poniaren Elkartearen WEB ofiziala\nMultimedia: Australian Pony\nOrriaren azken aldaketa: 8 maiatza 2021, 03:20.


Txina Best CP/HP 0-44% Hortzak Zuritzeko Gel Bulksale Fabrikazioa eta Fabrika | Teknologia Zuria\nKontsultatu zure dentista hortzak zuritzeko gel onena erabiltzen hasi aurretik. Erretilu pertsonalizatua egin dezake ahoaren ingeradari eta\nazaldu gela behar bezala nola erabili. Edo argibideen eskuliburua irakur dezakezu. Uretan oinarritutako disoluzio batean erabiltzen denean, carbamida peroxidoa deskonposatzen da\nhidrogeno peroxidoa, zuritzeko osagai aktiboa dena.\nAplikatu hortzak zuritzeko gel onena erretiluan. Aplikatu aurretik, garbitu hortzak. Erretilua egunean edo ordu batzuetan bakarrik eraman behar duzu\ngaua. Zure dentistak ahozko erretilua bi astez erabiltzea gomenda dezake hortz zuriagoak lortzeko. Garbitu astiro-astiro hortz edo hortzetako hondarra a\nzapi bat, hatz garbi bat edo hortzetako eskuila leun bat, gero garbitu ahoa indarrez.\nGel zuritzaile onena erabiltzea zure irribarrea distiratsuagoa izateko modu bikaina da, zuritzean hortzen kolorea aldatzen duzulako. In\nirribarre zuriagoa mantentzeko, erabili haria egunero, hala nola, banbu-ikatza hortzetako pasta, egunean bi aldiz. Gidaren arabera, erabil dezakezu.\nhortzak zuritzeko gel onena etxean segurtasunez eta eraginkortasunez irribarre egiteko. Esan agur kafe orbanei eta hortz horiei, kaixo irribarre biziberritu bati!\nHR-TWG15 HHaginak zuritzeko xiringa gel\nZehaztapenak Tamaina desberdina 3ml 5ml. 10ml\nZuritzeko gelaren indarra: 0 1-35%HP 0 1-44%CP Gel ez peroxidoa. PAP gel ，Carbamida/Hidrogenoa/Ez peroxidoa\n2 Xiringa 3/5/10ml-tan\n3 Neurrira egindako hortzak zuritzeko krt geletarako\n3 Etiketa pribatua\nHortzak zuritzeko gelaren informazioa zure erreferentziarako Izena Hortzak zuritzeko gel\nKolorea: GardenaUrdina/Berdea/Whrte putter eskuragarri\nZuritzeko irtenbide mota: Karbamida/ Hidrogenoa/ Peroxidorik gabeko Gela Kolorea Garbi\nItsatsi pnvate etiketa (zure marka eta logotipoa erabiliz)\nLaginak MOQ Doako Laginak eskuragarri daude\nNorabideak Wrtening Gel tratamendu bakoitzeko\nKendu xiringaren tapoia. gorde gordetzeko eta gero erabiltzeko\nAplikatu poliki-poliki kantitate txiki bat (gelaren buruko pospolo baten tamaina inguruko hortz-inpresio bakoitzean zure ahoko erretiluaren goiko eta beheko aldean).\nGutxi gorabehera, 1/2 ml gel erabili behar duzu alde bakoitzeko, guztira 1 ml tratamendu bakoitzeko\nArgibideak Sartu kontu handiz orain kargatutako erretilua ahoan eta astiro-astiro behazuna jaitsi hortzak gelan murgildu arte\nThe Teeth Whitening Gd maila profesionaleko formulazioa da, beraz, berehala sentitu beharko zenuke hortzen gainazalean tingling edo burbuila sentsazioa.\nHau guztiz normala da eta formulak bere lana egiten ari dela jakinarazten dizu\nZure tratamenduaren zati garrantzitsu batean tingling sentsazio hori sentitzea espero beharko zenuke.\nKontuz Erabilera kosmetikorako soilik. Ez irentsi. Saihestu begiekin kontaktua Umeen eskura ez dagoen parpail fresko batean. Aldi baterako hortz-sentsibilitatea gerta daiteke Ondoez edo narritaduraren aurrean erabiltzeari utzi.\nHortzak kanpoko esmaltez osatuta daude, dentina leunagoak eta, ondoren, barruko nerbioak. Mantenugaiak (eta orbanak) poroetatik pasatzen dira hortzera. Hortzek azala bezalako poroak dituzte. Denborarekin, janari, edari, tabako eta botiken orbanek horiztasun naturala eragiten dute. Hortzak garbitzea besterik gabe ez da kenduko\nmultzo sakoneko orbanak. Hortzak zuritzeko gel formula onena poroetatik orbanak astiro-astiro kentzen ditu hortzetan bustiz. Gainazaleko esmaltearen benetako sartzea 40 minuturen buruan gertatu zen. Zure erretilu pertsonalizatuak gela hortz bakoitzaren angelu guztiekin kontaktuan berdina izatea bermatzen du.\nHortzak zuritzeko gel jantzirik onena hauetarako: Hortzen kanpoaldeko kolorea (kafea, tabakoa, saltsak, janaria, etab.) Berezko kolorea (adibidez, fluorosi arina edo sendagai bereziak) Hortz genetikoki horia Hortzak koloreztatzearen beste arrazoi batzuk Nahi duten pertsona guztiak irribarre zuriagoa eta argiagoa\nHortzak zuritzeko produktuen fabrikatzailea gara, hortzak zuritzeko produktuen etiketa pribatua hornitzen duena.\nhortzak zuritzeko zerrendak, hortzak zuritzeko gelak, hortzak zuritzeko boligrafoak, ikatz aktibatua hortzak zuritzeko hautsa, hortzak ekoiztea\nzuritzeko kit, esaterako\ndentista profesionalek bulegoko hortzak zuritzeko hainbat kit erabiltzen dituzte edo etxean hortzak zuritzeko kitak,\neta noski hortzak zuritzeko makina.\nProduktu gehiago behar badituzu, egin klik handizkako hortzak zuritzeko produktu gehiagotan.\nCharcaol hortzak zuritzeko hautsa etiketa pribatua onartzen dugu, hortzak zuritzeko zerrendak etiketa pribatua, hortzak zuritzeko kit etiketa pribatua\neta abar, Beraz, hortzak zuritzea handizka egiten dugu.\nAurrekoa: SmileKit Charcoal Strips logotipoa\nHurrengoa: Gela Produktu Bakarra\nHortz Hortzak Zuritzeko Kit, Hortzak Zuritzeko Gela Eta Erretiluak, Hortzak zuritzeko gel kargak, Ismile Home Hortzak Zuritzeko Kit Gel LED Argia, Hortzak Zuritzeko Led Kit, Hortzak zuritzeko kit profesionala,


2006ko kontzerturik onenak - Fucktotum\n2006a amaitu zaigu, beste urte bikain bat izan da kontzertuei dagokionez. Euskal Herrian aktuazio zirkuitu polita daukagu, eta Estatu osoko lekurik onenetako bat dugu, Barcelona eta Madriden ondoren. Areto mordoa, gero eta gehiago, eta hori gutxi balitz Gaztetxeen zirkuitua dago, herrietako jaietako emanaldiak...e.a. Baina orain, Rock Festibalekin, beste jauzi handi bat eman dugu. Europan hain ondo funtzionatzen zuten jaialdien tradizio handi hura, kostata baina azkenik Estatu Espainiarrera ere iritsi zen. Eta azkenik, urte batzuk itxoin ondoren, gure Euskal Herrian 3 Festibal dauzkagu, maila guztiz internazionala daukatenak: Lehenengo AZKENA ROCK FESTIVAL izan zen. Gasteizetik apustu arriskatu bezain gogoangarria eginez, kultoko taldeak (Iggy & The Stooges, MC5, New York Dolls, Urge Overkill), eta abanguardiakoak ekartzen hasita (Federation X, Mother Superior, Mark Lanegan), eta hauek mantenduaz, Pearl Jam ekartzen amaitu duena. Espainia osoko festibalik onena.\nOndoren METALWAY FESTIVAL iritsi zen, Gernikako kale eta zelaiak milaka heavyz gainezka betetzen zituena, mundu osoko Metal banda onenetariko batzuk ekarriaz. Arrakasta totala. Bere 2 urtetako momenturik onenak, Accept eta WASPen kontzertuak, eta Manowareko Joey Demaiok bere emanaldian eginiko adierazpenak: “Gernika, Manowar-en moduan, leku epikoa da: faxismoaren aurkako borroka sinbolizatzen du”.\nAzkenik, 2006ak BILBAO LIVE FESTIVAL ekarri digu. Kobetamendiko paradisuan, datozen urteetako oinarria ereinik dago jada. Orokorrean, hiru egunetako kartela ikusiaz, irregularra izan dela izan daiteke, talde askoren kalitate eskasagatik. Baina ezin laudorioak alde batetara utzi, The Cult, Blue Öyster Cult, Fun Lovin’ Criminals eta Guns’N’Rosesetaz gozatzeko parada izan eta gero.\nEzin ahaztu ere gure festibalak: Sagarrondotik, Hatortxu Rock, Topaguneak, EH Zuzenean...e.a. Gipuzkoa eta Bizkaia dira lidergoa daramaten herrialdeak, Nafarroaren eskaintza mespretxatu gabe. Donostia, garai batean atzerriko gira asko eta askoren parada izatetik, bigarren maila batera pasa da Bilboren mesedetan. Konpetentzia itzela daukagu Bilbon, hilabete bakoitzean dozenaka eta dozenaka kontzerturekin, asteburua ostegunetan hasten bait da Kafe Antzokiarekin. Bilborrock, Santana 27, Rock Star, Azkena, Zezen Plaza, La Casilla...eta Bilbao Live Festival. Hori gutxi balitz, Barakaldoko Bilbao Exhibition Centerek Anoetako Belodromoari egiten dion konpetentziak Donostia oso leku txarrean uzten du. BECek ez ditu orain arte show gehiegi eskeini, baina Belodromoa barregarri geratzen ari da El Canto Del Loco, La Oreja De Van Gogh bezalako “eskaintzekin”. Garai batean Iggy Pop, The Clash, Bob Dylan, Metallica, Black Sabbath etortzen ziren. Aurten berriz, kaka besterik ez. Ea Donostiako Illunbeko mafiosoak berriz ere rockarekin animatzen diren, duela gutxi gertatzen zen bezala (Rock Star, Irish, Zibbibo). Belodromoa martxan jarri behar da, areto berrientzat subentzioak, eta Ilunbe zezen plaza aprobetxatu (2006an ez da emanaldi bakar bat ere egon). Eskerrak Bergara aldean Jam Aretoa daukagun.\nBaina orokorrean, garai bikainak dira zuzeneko emanaldiei dagokionez. Amerikar talde gehienen birak gure hirietatik pasatzen dira, Europarrak are gehiago, kasu batzuetan Barcelona –Madrid bakarrik egiten badute ere.\nJarraian, nik amaitu berri den urte hontan ikusitako showrik hoberenak azalduko ditut, hiru ataletan: Batetik, talde eta artista internazionalak; bestetik, talde euskaldunak; eta azkenik, Espainiar Estatu osokoak (euskaldunak ezik beste guztiak sartu ditut).\n1.- Redd Kross Azkena Rock Festival\n2.- Blue Öyster Cult Bilbao Live Festival\n3.- Mother Superior Santana 27 (Bilbo)\n4.- Nashville Pussy Kafe Antzokia (Bilbo)\n5.- Buckcherry Azkena Rock Festival\n6.- The Cult Bilbao Live Festival\n7.- Supagroup Apolo (Barcelona)\n8.- Turbonegro La Botica Vieja (Bilbo)\n9.- Wolfmother Azkena Rock Festival\n10.-Fun Lovin’Criminals Bilbao Live Festival\nEzin alde batera utzi Azkena Rocken Marahk emandako erakustaldia, ez eta Jam Aretoan WASPena ere (Hain motza izan ez balitz, kasik urteko kontzertua izango zena). Federation X, bai Santanan eta Donostiako Gasteszenan ere, eskaintza oso interesgarriarekin (Gasteszenan Hugo RACE izan zen kartel buru, gozada bat).\nKlasikoetan klasikoenen artean, MC5ek Santanan emandakoa, edo New York Dollsak Azkenan erakutsitakoa. Grungeak ere izan du bere txokoa Euskal Herrian: Pearl Jam Azkena Rocken izan zen, errekuperatu direla erakutsiaz, eta Santanan Alice In Chainsen itzulera: Batzuentzat hildako Layne Staley ordezkatzea sakrilegioa bada ere, ordezkoa nahiko ondo moldatu zen, gau nostalgiko hartan. Beste itzulera bitxi bat Guns’N’Rosesena izan da: LAko 80etako makarra haietatik soilik Axl Rosek jarraitzen du, eta zaleen artean denetik dago, mirespenetik gorrotoraino. Ni erdi bide batean nago: Tristea da Slash, Izzy eta Duff ez egotea, baina zer esango dut ba, nik asko gozatu nuen Bilbao Live Festivalen ikusterakoan (nostalgiagatik, agian). Eta Axl uste baino hobeto dago fisikoki, jarrera aldetik ere ondo Bilbon (Madrilen oso eskax egon bazen ere). Gainera Izzy berbera irten zen amaiera aldean, kanta mordoxka bat interpretatuaz bere bizitzako bandarekin (konparaziorik ere ez G´N´Rko gaur egungo kitarristekin).\nHeavy Metalak poztasun batzuk eman zizkigun, Megadeth, Blind Guardian eta Kreatoren eskutik (hirurak Metalway Festibalen). Jam Aretoan, Doro (bere karisma eta ahotsaz), Sonata Arctica (Dororen telonero gisa) eta Brujeriako pintxe pendejoak melenak mugiarazi zizkiguten, WASPek bezala. UFOrena ez zen oso ona izan, abeslariaren egoeragatik. Barcelonako Bikini aretoan Michael Schencker Group (M.S.G.)ekin 70-80 garai Hard Rockeroetara bidaiatu genuen.\nEskandinabiarrei dagokionez, Bilboko La Botica Viejan (Aste Nagusian) Turbonegro beste behin ere plazer osoz ikusteaz gain, Barcelonako Apolon Backyard Babies, eta Metalwayen Stratovariusen Power Metala.\nAzkena Rock Festibala, beste behin ere rocka ulertzeko estilo propioarekin, beti aurrera doa. Redd Kross kultuko taldea urte osoko gailurra izan zen. Kalitatea, instrumentuak jotzen gozatzea, melodia politak eta inspirazioa, “Easy listening”a eta Hard Rocka, biek batera naturaltasun osoz. Buckcherryrena urteko beste gailurretako bat izan zen. Inoiz Espainian egon gabeak, Gasteizen izan genituen, Azkena Rocki esker. Josh Toddek Hard Rockero amerikarren harrotasuna, jarrera zuen, itxura ahaztu gabe, tatuaiak eta piercingak. Estilo handiko emanaldia, beraien idoloen parekoa (Motley Crue e.a.). Wolfmother australiar “promesak”, jada hori baino gehiago dira: lehen disko bikain hori ederki defenditu zuen australiar “retro” taldeak, 70.hamarkadaren miresleak (Black Sabbath, Jethro Tull, Led Zeppelin...).\nBilbao Liven, Blue Öyster Cultena beti gogoratzen diren horietakoa izan genuen: Zaharrak dira, baina horixe da haien bazarik onena; Uztaileko arratsalde kiskalgarri hartan, arratsaldeko 6retan, lotan egon zitekeen edonor altxatu zuten. Lezio ederra gazte belaunaldientzat: Riff legendarioak eta jarrera agresibo kutsakorra, 70etara bueltatu gintuzten. The Cult ikustea ezinezkoa zela uste nuenean, horratx, berriz elkartu eta gainera Kobetamendira etorri ziren. Ian Astbury eta Billy Duffy bueltan dira, ikustekoa haien fanatikoen pasioa eta orohar rockzaleon gozamena. Ondoko karpan zegoen “musika” elektronikoak tarte batzuetan ez zigun musika ondo entzuten uzten. Ian Astburyk komentario bat baino gehiago egin zituen “kaka” horren aurka. Fun Lovin’Criminalsek Funk-Gangsta-Rock elegantea landu zuten Kobetamendin.\nMother Superior blues-hard rock, 60etako power trio haien antzera (Cream, Jimi Hendrix) baina rock oso gogorrarekin, Nashville Pussy, USAn bakarrik sortu zitekeen talde makarretan makarrena, eta Supagroupena, ahaztezinak eta urteko onenak baita ere. Supagroup hiru aldiz ikusteko aukera izan nuen, bi BCN (Razzmatazz 3 eta Apolo), eta hirugarrena Azkena Rocken, eta guztiak onak izanda ere, onena bigarrena izan zen, Barcelonako Apolon (Backyard Babiesekin). Alaskatik New Orleansera joandako indiar ileluze hauekin irribarre eta oihu egin genuen, AC/DC ren tradizio onenean.\nEta bizirik dauden leiendetatik, Ike Turner Getxoko Blues Festibalean, Art Garfunkel Iruñeako Baluarten, Bill Wyman (ex-Rolling Stones) Donostiako Jazzaldian, eta urteko gertaerarik deigarrienean, Bob Dylan Donostiako Zurriolako hondartzan (83.000 pertsona). Bill Wymanena ezik (egoera fisiko txarrean), besteak oso gozagarriak, Ike Turnerren kitarraren magia eta Art Garfunkel aingeru ahotsaz (bere 11urteko semearekin atera zen kanta batzuetan). Bob Dylanen gaur egungo aktuazioak badakigu nolakoak diren: kantak bere erara moldatzen ditu, kalitate oso ona eskainiz, baina asotan kantak errekonozitzea oso zaila da, oso aldatuak bait daude. Barcelonako Palau Sant Jordin The Eaglesak 3 orduz alaitu gintuzten.\nEta dezepzioei dagokionez, Within Temptationen pop gotiko inofentsiboa, Helloween, UFO eta Deftones.\n1.- Niko Etxart eta Hapa-Hapa Bonberenea (Tolosa)\n2.- Barricada –akustikoa- Antzoki Zaharra (Donostia)\n3.- Su Ta Gar Piku Rock (Irurtzun)\n4.- Lendakaris Muertos Gaztetxea (Ibarra)\n5.- Señor No Santana 27 (Bilbo)\n6.- Benito Lertxundi Kiroldegia (Hernani)\n7.- Eperra emanaldia Antiguoko jaiak (Donostia), Koldo Mitxelana (Donostia)\n8.- Doctor Deseo Kafe Antzokia (Bilbo)\n9.- Arima Beltza Plateruena Antzokia (Durango)\n10.- Potemkin Pilotalkua (Amoroto)\nBeste kontzertu aipagarri batzu: Nuevo Catecismo Católico, Gatibu, S.A., Kuraia, Anje Duhalde, Stupenda Jones, Ruper Ordorika, Anari, Pil-Pil taldea, UEK.\nAngeles del Infierno (Metalway Fest.), Mikel Laboa (Bob Dylanekin), Pikutara, Etsaiak, Mikel Markez (Pako Aristirekin).\n1.- Skunk D.F. Totem Aretoa (Atarrabia)\n2.- Uzzhuaïa Azkena Rock Festival\n3.- Lluís Llach Auditorio (Barañain) eta Bastero (Andoain)\n4.- Sex Museum Sala Bocaboca (Iruñea)\n5.- Loquillo y Trogloditas Pasealekua (Gernika) Jaixek\n6.- Mamá Ladilla Benta (Hondarribia) Jaiak\n7.- Barón Rojo Metalway Festival\n8.- Medina Azahara Kafe Antzokia (Bilbo)\n9.- Ñu Totem Aretoa (Atarrabia)\n10.-Burning Totem Aretoa (Atarrabia)\n+ Saratoga (BCN.Razzmatazz2 eta Bilbo.Kafe Antzokixe), Joan Manuel Serrat (Kursaal, Donostia).\n80.hamarkadako bi protagonista: Los Rebeldes (Gaztelu Plaza, Iruñea) eta Germán Coppini (Artium, Gasteiz).\nHonarte 2006 honetako errepasoa. Hurrengo batean euskal talde eta espainiarrenak komentatuko ditut.\nBidali itzazue zuen iritziak, eta zuentzat urteko kontzertuak izan direnak!! Gora euskal rock and rolla eta NIKO ETXART!! “Aspaldian ez nüla gogo hünez kantatü/ kantatzea hitz okerra, nahiago dut oihuzkatü”!!!!\n2019ko EUSKAL DISKORIK ONENAK\nMr.T 2007-01-06 12:15 #1\n
 Urteko kontzerturik onena, Turbonegrorena Bilboko jaietan dudarik gabe. Ah eta Megadeth eta WASP.
\n
 Hori bai Guns'N'Rosesena patetikoa izan zen. Eta euskaldunetatik onenak, Neubat,Lendakaris Muertos eta Sexty Sexers. Gora rock, punk & roll.
\nMartin McFly 2007-01-09 21:13 #2\n
 Urteko onena, Iggy & The Stoogesena, txo! Public Enemy eta Nashville Pussy ere putoamoak!
\n
 Saviarena ere krixtona (Alberto Madrid, goian bego, Totemeko kontzertua eta handik 6 egunera hil zen). Eta Potemkin, Sexty Sexers eta Obligaciones gure talderik onenak.


Joana Otxoa de Alaiza (Tximurka): «Espazio bat sortu nahi dugu edonork eduki dezan musikarako aukera» – Hala Bedi\n> Joana Otxoa de Alaiza (Tximurka): «Espazio bat sortu nahi dugu edonork eduki dezan musikarako aukera»\nJoana Otxoa de Alaiza (Tximurka): «Espazio bat sortu nahi dugu edonork eduki dezan musikarako aukera»\njunio 2, 2021 Hizpidea EnPrensa 0\nTximurka proiektua laguntzeko Crowdfunding kanpaina bat abiatu dute.\nGasteizko El Pilar auzoan dago kokatua Tximurka proiektua, musika eta elkarlana uztartzen dituen espazioa. Musika denen eskura egotea da haien helburua, eta asanblada bidez eta borondatezko lanarekin hartueman interesgarriak sortzen dabiltza 2019ko udaratik. Kontserbatorioko irakasle ugari eta musikaren maitale ez profesionalak, denetik aurkitu daiteke bertan.\nGaurkoan Joana Otxoa de Alaiza izan dugu Hizpidean, eta berak kontatu dizkigu proiektuaren nondik norakoak. Filosofia, sorrera proiektua, bilakaera… eta gaur egun abian daukaten crowfunding proiektua. Lokala egokitzeko izandako gastuei aurre egiteko laguntza behar dute, eta diru bilketa kanpaina abiatu dute horretarako. Hemen aurkitu dezakezue, zuen ekarpena egiteko auzoa musikaz betetzera datorren proiektuari.\nPanama kaleko 16. zenbakian dago kokatua Tximurka, eta interesa duen orori irekia dago. Klaseak eman edo jaso nahi dituztenei, musika eta partitura liburutegiaz gozatu nahi dutenei edo bestelako parte hartzea eduki nahi dutenentzako zabalik.\nHizpidea: Joana Otxoa de Alaiza (Tximurka): "Espazio bat sortu nahi dugu edonork eduki dezan musikarako aukera"\n← Blogosfera | Mal uso de las cookies por parte de varias empresas, nuevas condiciones de uso en whatsapp y sospechas de censura en Instagram\n22.700 sinadura baino gehiago euskal mendien industrializazioa geldiarazteko →


SMYCKA Lore artifiziala - orkidea/zuria - IKEA\nSMYCKA Lore artifiziala\nEskura beti lore-sorta fresko bat izatea modukoa da, egunero aldatzeko kosturik eta molestiarik gabe. Loreak hain dira errealistak ezen ia usaindu ere egin daitezkeela. Eredu aukera handia dagoenez, itxura berritzea erraza izango da.\nBenetakoa dirudien lore artifiziala; berri mantentzen da urtetik urtera.Alanbrezko zutoina du; hala, erraz tolestu eta egokituko duzu zure beharretara.Zurtoina aliketekin moztu egin daiteke.\nSMYCKALore artifizialaArtikulu kopurua:803.335.85\nLuzera: 60 cmPisua: 0.03 kgDiametroa: 15 cmPaketeak: 1\nZimeltzen ez den edertasuna\nLore artifizialekin erraza da loreen distiraz urte osoan zehar gozatzea. Beti fresko daude eta behin eta berriz moldatu eta tokiz aldatu ahal dituzu. Tolestu, moztu eta antolatu zure gustura, sorta pertsonalizatuak sortzeko. Edo... zergatik ez konbinatu lore freskoekin?\nLore artifiziala, orkidea/zuria60 cm


Ibilbideari elkar saria Elhuyarrek eta UEUk eskuratu dabe eta Ines Osinagak Joseba Jaka bekea - bizkaie.biz\nIbilbideari elkar saria Elhuyarrek eta UEUk eskuratu dabe eta Ines Osinagak Joseba Jaka bekea\nBizkaie! 2022-05-27 09:26 Kulturea\n2022ko elkar sariak emon ditue.\nelkar sarien laugarren sari-emote ekitaldia egin dabe Adunako egoitza barrian. Kultur ekimena laguntzea da egitasmo honen helburu nagusia, baita komunikazino ikuspegitik, elkar egiten dagoan lana ezagutzera emon eta Euskal Herriko eragileakaz konpartidutea be. Aurten, gainera, 50. urteurrena erabili dabe egoitza barria inguratutako guztiei erakusteko.\nAurtengo ekitaldiak bi zati izan ditu. Lehen tartean Ibilbideari elkar saria emon jake aurten 50 urte bete dituen Elhyuyarri eta Udako Euskal Unibersidadeari (UEU) eta ondoren, urte birik behin emoten dan Joseba Jaka bekea emon jako Ines Osinaga musikariari. Ekitaldia amaitzeko, Inesek berak kantu pare bat eskaini ditu zuzenean. Behin ekitaldia amaitutakoan, nahi ebanak aukerea izan dau eraikin barria ezagutzeko Mikel Esnal zuzendari kudeatzaileak gidatuta.\nAurten sari bi emon ditu elkar-ek lez, 50 urte bete dituen erakunde biren ibilbidea eta lana gogoratu eta eskertzeko: Elhuyar eta UEU (Udako Euskal Unibersidadea).\nElhuyar injinerutzea ikasten ibilitako euskaltzaleen eskutik sortu zan 1972an eta lehen urratsak zientziari lotuta emon zituen, zientziarako euskera-eredua eta terminologia lantzen eta irakaskuntzarako euskerazko materiala argitaratzen. Hiztegigintzan be lan oparoa egin dau Elhuyarrek, erreferente nagusietakoa izan baita urte luzez, adibidez, Elhuyar hiztegia. Irakaskuntza materialaren lanketan eta hiztegigintzan hainbat urtez alkarlanean ibili izan dira elkar eta Elhuyar. Euskerearen normalizazinoa helburu dauen erakunde garrantzitsua da, beraz, 50 urteko ibilbide luze eta arrakastatsua egin dauen Elhuyar.\nUEU euskal unibersidadea sortzeko asmoz sortu zan orain 50 urte, euskereak unibersidadean be eban presentzia eskasaren aurrean, ikusi ebelako euskereak, eremu guztietara naturaltasunez zabaltzeko bidean, unibersidadea behar ebala. Euskal unibersidadea helburu, hiru eremutan egin dau eta egiten dau lan UEUk: euskerearen eta unibersidadearen arteko zubiak eregiten; euskal komunidade zientifiko-intelektuala batzen; unibersidade gaiak produzidu eta gizartera bideratzen.\nErakunde bi, egiteko bi, ibilbide bi eta helburu bera: euskerearen normalizazinoa, Euskal Herri euskalduna:\nEuskaltzaindiaren izenean Jon Abril eta Lurdes Ansak jaso dabe saria eta UEUren izenean, barriz, Ane Sarasuak, Joxemari Sors eta Jon Jaka, elkar Fundazinoko lehendakaria eta idazkariaren eskutik. Gotzon Huegun artegile lasartearrak egindako artelan bana jaso dabe.\nJoseba Jaka bekea\n2016an Fundazinoak Joseba Jaka bekea berpiztu ebanean, sormenerako beka izango zala erabagi zan eta deialdi bakotxean erabagiko zala zein kultur adierazpidetara bideratu. Aurten, lehenengo aldiz, musika sormenerako izan da. Ines Osinagak Jon Jakaren eskutik jaso dau Itsasoa da bide bakarra proiektua lantzeko.\nJoana Barbier, Jon Eskisabel eta Sara Zozaya izan dira epaimahaian eta azken honek arrazoi honeek emon ditu bekea Ines Osinagaren proiektuari emoteko: proiektu bizia da, aldez aurretik zarratuta ez dagoana, sormen prozesuko momentuan momentuko bizipen, jazoera eta esperientziek formea emon eta edukiz osotuko dabena.\nBestalde, handigurako proiektua eta maila artistikoan interesgarria begitandu jako epaimahaiari. Batetik, orain zortzi urte argitaratutako Gosariak diskoagaz joan-etorriko bidaia edo hartu-emon dialektikoak planteetan ditu, disko haretako kantuak testuinguru ezbardin batean birsortu eta barrinterpretetea proponidutena dauelako. Bestetik, hamar kantu barri dagoz diskoa, proiektuaren garapen prozesuan zehar sortu eta grabautakoak. Disko bat egitea baino gehiago da, Kubako kulturea, historia eta gizartea hobeto ezagutzeko aukerea emongo dauelako hamar emakumeren istorioen bidez. Emakumeek hain zuzen, aparteko garrantzia dabe proiektuan: proiektuaren sortzailea, abesti barrien protagonistak eta diskoan parte hartuko daben musikariak emakumeak dira.\nEkitaldia Joxemari Sors, elkar Fundazinoko buruaren berbakaz zarratu da: elkar-en 50. urteurrena ekarri dau gogora eta lehenengo Joseba Jaka eta bere ekarpena nabarmendu ditu. Paradigma aldaketa batean sartuta gagozala aitatu dau: Digitalizazinoak dakarren aldaketa euskarrietan, edukian eta merkaturatze prozesuan; konsumo kulturalaren aldaketea eta aukera barriak; kulturearen desmaterializazinoa eta balioa galtzea; euskal kulturearen ikusgarritasun faltea. Mundu globalizatu batean sartuta gagoz eta hori ez dogu guk aldatuko, mundu hori momentuz geratzeko etorria da. Beraz, aldaketa horreekaz lan egin behar dogu. Urteurren honetan, indarrean eta balioan jarri nahi izan ditu Sorsek gaur egun elkar Taldean ardura postuetan dagozan personak: Sortzaileok belaunaldi barri baten esku itxi ditugu ardurak eta eurei eskertu behar jake, lankide kolektibo guztien laguntzeagaz, elkar-en gaur eguneko egoerea. Belaunaldi aldaketea egin izana da elkar-eko beste baloreetako bat, jarraipena ziurtatu baita etxean. Eta amaitu dau esanaz hasierako balore eta helburuei eutsiz jarraituko dauela taldeak lanean, ahalik eta urte gehien beteten, ahal bada, beste 50.


Hona jo: nabigazioa, bilatu\tRFID (Radio Frequency IDentification edo “irrati frekuentzia bidezko identifikazioa”) deritzon teknologiak, hari gabeko konexio bidez, RFID etiketa (tag) batean datuak urrunetik biltegiratu eta berreskuratzea ahalbidetzen du. Horri esker, etiketa horietan bilduriko informazioa automatikoki atzeman daiteke, eta ukitu beharrik gabe irakur daiteke dagokion irakurgailuaren bidez.\nRFID etiketa hauek gailu txiki batzuk dira, eranskailu baten gisakoak, eta produktu bati erantsi edo jarri ahal zaizkio. Aktiboak zein pasiboak izan daitezke.\nEtiketa aktiboek bateria dute, eta horregatik datu gehiago eta distantzia handiagora bidaltzeko gaitasuna dute. Horregatik, handiagoak eta garestiagoak dira.\nEtiketa pasiboek ez dute indar iturri propiorik, eta nahikoa dute irakurgailuaren seinaleak antenan induzitzen duen korronte elektriko txikiarekin. Horregatik, datu gutxi bidaltzeko gaitasuna dute, normalean identifikazio zenbakiak, eta distantzia askoz txikiagora, gainera. Hala ere, neurri eta prezio txikiagokoak dira.\n[aldatu] Barra kodeetatik RFID etiketetara Gaur egun normala da produktuak identifikatzeko barra kodeak erabiltzea, eta berau da jada lanerako eredu estandarra, teknologia hau ezartzeak dakartzan abantailak direla eta.\nBarra kodeen etiketak merkeak dira, eta arau ireki batzuetan dute oinarria. Hala ere, arazoak ere izaten dira haiekin: ikusmen lerro edo leku jakin bat behar izaten dute, erabilera mugatua dute datuak mugatuak eta aldaezinak direlako, eta arazoak sor daitezke etiketen inpresio kalitatea ez denean beti berdina.\nArazo horiek konpondu asmoz, beste teknologia bat sortu da: RFID etiketak. Etorkizunean barra kodeak ordezkatuko dituzte seguru asko.\n[aldatu] Zer onura ekar ditzake? Teknologia hau barra kodeekin konparatzen badugu, RFID etiketen abantailak honako hauek dira:\nEz dute ikusmen lerro jakin bat behar, eta, horrenbestez, ez dago produktuak modu jakin batean jarri beharrik.\nIrakurketa ahalmen handiagoa dute.\nEtiketan bilduriko datuak alda daitezke.\nBarra kodeek baino informazio gehiago eman dezakete identifikatzen duten edukiari buruz.\nBarra kodeek baino errendimendu hobea dute baldintza fisikoek laguntzen ez dutenean.\nHorregatik, industriako alor askotan areagotzen ari da RFID teknologiarekiko interesa; izan ere, hornikuntza kateko prozesuetan eta stock-ak kudeatzeko sistemetan eraginkortasuna handitzea lortzen da teknologia honekin.\nZenbait prozesu logistiko automatizatzeko gaitasuna handitu egiten da: produktu desberdinen bidalketa baten eduki osoa batera irakurtzeko gaitasuna eskaintzen du, adibidez produktuak batetik bestera erabiltzeko jardueretan (kamioien karga eta deskargan, esaterako).\nDatuak biltzeak eta inbentarioa kudeatzeak sortzen dituen gastuei etekin handiagoa atera dakieke.\nAdministrazio gastuak gutxitzen ditu.\nHornikuntza kate global konplexuetan sartzea erraztu dezake.\nIkuspena hobetzen du hornikuntza katean eta hornigaiak eraginkortasun handiagoz atzera botatzea errazten du. Hori bereziki beharrezkoa da zenbait arlotan (adibidez, elikagaien segurtasunaren arloan), trazabilitate arauak direla eta. [aldatu] RFIDren arazoak RFID teknologia duela gutxi hasi da benetan zabaltzen eta edonon hedatzen, kostuak murriztu direlako. Hala ere, oraindik badira konpondu beharreko arazoak bere ezarpen maila masiboa izan dadin.\nArazo horien artean garrantzitsuenak hauek dira:\nBarra kodeen teknologia baino garestiagoa da.\nIrrati frekuentzia bidezko identifikazioaren arauak oraindik garatzen ari dira; horregatik, sistema desberdinak daude elkarrekiko bateraezinak direnak.\nMuga fisikoek, adibidez interferentziek, identifikazio mota hauen errendimendua kaltetu dezakete.\nLehenengo arazoari dagokionez, teknologia hau gero eta gehiago ezarri ahala eta bere erabilera orokor egiten den neurrian, etiketa bakoitzaren prezioa jaitsi egingo da. Bestalde, azken arazo horri buruz, RFID eta barra kodea biak batera erabiliko dituen sistema mistoa proposatzen da, identifikazioari berme handia emango liokeena.\nInprimatzeko bertsioa\tLotura finkoa\tOrrialdearen azken aldaketa: 10:40, 5 Ekaina 2008.\nOrrialde hau 1,468 aldiz bisitatu da.


Igantzin Abenduko Kultur Egunak prest\nHemen zaude:Hasiera»Albisteak»Igantzin Abenduko Kultur Egunak prest\nBortzirietako Euskara Mankomunitatea 2019-12-04 0 Iruzkin\nEuskara batzordeak kultur egitarau zabala antolatu du abendu hasierarako.\nLehen ekitaldia abenduaren 5ean, ortzegunarekin, izanen da. “Aralar, mundua leku den lurra” dokumentala eskainiko da, Bidaziren eskutik, Eskolzarren. Ondotik solasaldia izanen da dokumentalaren egileekin.\nAbenduaren 6an 16:30ean hasiko dira ekitaldiak. Maksim Magoak bere ikuskizuna eskainiko du gimnasioan, eta ondotik haurrentzako berendua izanen da.\n18:30ean “Bortziriak solasean” liburua aurkeztuko da Eskolzarren. Liburuaren egileak, Maite Lakar eta Jon Abril, bertan izanen dira. Liburua (eta CDa) joan den ekainean argitaratu zen, eta oinarrian ditu 2000-2001 urteetan Maite Lakarrek eta Nora Osesek Bortzirietako adineko herritarrei egindako elkarrizketak hainbat gairen inguruan: garai bateko bizimodua, lanbideak, sinesmenak, kontrabandoa, mitologia, zerri-hiltzea, etab.\nEgunari behar bezalako akabaila emateko, Dama beltzak ikuskizuna izanen da, Baratzondon, 22:00etan. Emanaldi honetan Estitxu Pinatxok eta Mikel Santxezek bortz dama beltzi errekonozimendua egiten diote, musika bikaina egiteaz gain, musikaren bitartez borroka egiteagatik. Hain zuzen Ella Fitzgerald, Nina Simone, Roberta Flack, Etta James eta Aretha Franklin omenduko dituzte. Emanaldian beraien abestiak kantatzeaz gain, beraien bizitzari buruz ere solastuko dira.\nAbenduaren 7an, larunbata, 17:00etatik aitzinera haurrentzako joko tradizionalak izanen dira frontoian, eta hasi aitzinetik herriari buelta emanen diote eltze-burrunbarekin.\nUrteroko antzerki emanaldia ere ez da faltako. Baratzondon izanen da, 21:00etan, Intujai taldearen eskutik. “Ama-Alu-Lur” emanaldia eskainiko dute, Espe eta Leo arkeologoek kobazulo baten barrenean topatuko duten paleolito garaiko alu erraldoi baten bueltan.\nAbenduaren 8an borobilduko dira kultur egunak. Eguerdian dagoeneko ohitura bihurtzen ari den saioa izanen da. Herriko dantza taldeak emanaldia eskainiko du, baina herriari buelta emanez eta hainbat puntutan dantzak eskainiz.\nArratsaldean iaz hainbertzeko arrakasta izan zuen ekitaldia izanen da berriz ere: gaztain eta opil jatea bertsolariekin. Aurtengoan bertsolariak Maddalen Arzallus eta Agin Laburu izanen dira, eta Estitxu Arotzena arituko da gai jartzaile. Herriko bertso eskolako haurrek ere parte hartuko dute. Helduen sarrera 5 euro kostatuko da, eta haurrena 2 €.


Juan Garbizu - Wikipedia, entziklopedia askea.\n(«Jon Garbizu» orritik birbideratua)\nJuan Garbizu (Lezo, Gipuzkoa, 1893ko uztailaren 5a - Errenteria, Gipuzkoa, 1930eko martxoaren 23a), «Zubigar» ezizenez, euskal idazle eta itzultzailea izan zen.\nLezo, 1893ko uztailaren 5a\nErrenteria, 1930eko martxoaren 23a (36 urte)\nZeruko Argia, Euskal Esnalea, Argia, Arantzazu eta Argentinako La Baskonia agerkarietan eman zituen argitara lan aipagarrienak. Obra nagusiak hauek dira: Ostegun Deuna (1924) olerkia, Euskera arrobitzat (1924) olerkia, Cervantesen Kixote (IX. kapituluaren itzulpena, 1928), La señora Cornelia Cervantesen liburuaren itzulpena (1928), Txori ausarditsuak (1929) ipuina, eta Aizkorri eta itsasoa (1929) bakarrizketa. Buenos Airesko Euskaltzaleak elkarteko lehen idazkaria izan zen. Errenteriara lanera zihoala tren batek harrapatu eta hil zuen. Daniel Garbizu eta Tomas Garbizuren anaia zen.\nGarbizu anaiak (Zubigar, Iruzubi, Tege) 1921-1936 (1991, Lezoko Udala)\nJuan Garbizu literaturaren zubitegian\nAzken aldaketa 24 otsaila 2019(e)an, 16:22(e)tan


Arrikrutzeko kobak asteburu honetan zabalduko dituzte berriz - Oñati - Goiena.eus\nArrikrutzeko kobak asteburu honetan zabalduko dituzte berriz\nOihana Elortza 2014-03-06 12:04\nArrikrutzeko kobak, barrutik\nArrikrutzeko kobak zabalik egongo dira, berriz, asteburu honetatik aurrera. Koben eguna ospatuko da, gainera, eta ospakizun horrekin batera ekingo dio urte berriari Arrikrutzeko kobak. Kudeaketari buruz, deialdi berria egin arte, orain arteko enpresa berdinak kudeatuko dituzte Arrikrutzeko kobak eta Turismo bulegoa.\nOtsailean itxita egon dira kobak eta zapatuan zabalduko dituzte. Zerbitzua, gainera, orain arte eskaini dutenek emango dute gero ere.\nUdalaren asmoa zen Arrikrutzeko eta Turismo bulegoko zerbitzua bateratu eta biak enpresa berdinak eskaintzera. Horretarako deialdi publikoa egin zuen. Bi enpresa aurkeztu ziren baina batek ere ez du lortu esleipena. Honenbestez, luzatu egin zaie lan kontratua orain arteko langileei. Deialdi berria egin arte, Arrikrutzeko eta Turismo bulegoko zerbitzuak enpresa ezberdinak kudeatuko dituzte, orain arte bezala.\nKobak zapatuan zabaldu arren bihartik, egubakoitza, egin ahal izango dira erreserbak. Horretarako, telefono zenbaki honetara deitu behar da: 943 08 20 00. Haitzuloko bisitaldiak ordubete irauten du eta euskaraz eta gazteleraz eskaintzen dituzte.


Kaixo, jakin nahiko nuke ea nola doan zehazki Bolognako plan berria. Horrez gain, gustatuko litzaidake jakitea ea zeintzuk diren ingeniaritza tekniko konplikatuenak. — Unibertsitatea.Net\nKaixo, jakin nahiko nuke ea nola doan zehazki Bolognako plan berria. Horrez gain, gustatuko litzaidake jakitea ea zeintzuk diren ingeniaritza tekniko konplikatuenak.\nEuropar Batasuneko herrialdeetako unibertsitateek, 2010. urterako Bolognako prozesu hau martxan jarri behar izango dute. Beraz, 2009/2010 izango da praktikan martxan jarriko den ikasturtea, nahiz eta titulazio batzuk hurrengo ikasturterako geratuko diren. Ondoko lotura honetan Bolognako prozesuaren gaineko informazio gehiago topatu ahal izango duzu.\nHorrez gain ea zeintzuk diren ingeniaritza tekniko konplikatuenak galdetzen duzu.\nIngeniaritza tekniko mota asko daude eta guztietatik zeintzuk diren konplikatuenak zaila da zehaztea. Pertsona bakoitzaren gaitasun, ahalmen eta ikasketa ohituren arabera, pertsona batzuentzat ingeniaritza batzuk beste batzuk baino errazagoak izaten dira. Horrez gain, gustuek eragin zuzena izaten dute norberaren motibazioan eta ikasgaien zailtasun mailaren hautematean.\nKontutan izan ezazu baita, ingeniaritza gehienek lehenengo urtean oinarrizko gai berdintsuak lantzen dituztela eta azkenengo urteetan joaten direla espezializatzen. Honek, ingeniaritza batetik bestera mugitzeko erraztasuna ematen du.\nZuretzako ingeniaritza tekniko konplikatuenak zeintzuk izan daitezkeen aztertzeko, ingeniaritza eskoletako web guneak aztertzea gomendatzen dizugu. Zein titulazio eskaintzen duten, zein ikasgai ematen dituzten, zelako proiektuak lantzen dituzten eta abar.\nEuskal Herrian ikasi ditzakezun ingeniaritza teknikoak asko dira eta unibertsitateetako ikastegietan begiratu dezakezu zeintzuk diren. Animo!\nIngeniarien Goi Mailako Eskola


[Ahötsa] Denbora – Ezina ekinez egina\nPosted on 2014/02/192014/11/15 by Iruñe\tDenbora, igaro egiten dena eta berreskuratu ezin den hori. Beste modu batera esanda, gure bizitza antolatzen duena: jaio, hazi, hezi (aukera badago hezkuntza formalean ere, hezteko aukera izango dugu), eta hil. Prozesu guzti hau epeka banandu izan ohi dugu: haurtzaroa, nerabezaroa, gaztaroa, heldutsasuna, eta adinekoak. Azken finean, hau norbanakoari beste etiketa bat jartzea baino ez da, nolakoa behar duen izan ezartzen duena alegia.\nEz naiz etiketen munduan sartuko, oraingoz. Hala ere, epekako antolatze horrek, gaur egungo sistema kapitalista eta patriarkarrean garrantzi oso handia duen etiketa bat dela erran beharra daukat: lan baldintzak, lan motak, harremanak, haurreak izateko ordua (gazteleraz erran ohi den moduan: “se te va a pasar el arroz”) …\nDenbora oso garrantzitsua den sistema honetan, gure bizitzako alor gehienak merkatuari eta merkantilizazioari begira garatuarazi egiten digute, gogoratu zein den sistema kapitalistaren funtsa: zenbat eta produkzio gehiago zenbat eta denbora laburragoan lortzea. Aisialdian, lanean, harremanetan, eta aurrekoetan ematen bada, nola ez ba hezkuntzan. Bologna prozesuarekin, besteak beste, unibertsitate eremuan, bai eremu fisiko zein akademikoan, enpresa pribatuen presentzia areagotuz hezkuntza pribatizatzen hasi ziren. Horretaz gain, bolognarekin “Full Time” ikasleak bihurtu gaituzte: klaseko ordu eta etxeko orduetan banatuz irakaslearen apalean hautsa hartzen geratzen diren hamaika lan eta ariketa eginarazten dizkigute, garrantzi handia duen bukaerako azterketa ahantzi gabe, noski.\nEpekako sailkatze honek, zer izan behar dugun, zer izan nahi behar dugun, eta antzerako beste ” izan behar dugun “, norberaren etorkizunean eragingo duten erabaki garrantzitsuak epe laburrean eta horren inguruko ez ezagutzarik, ez kontzientziarik izan gabe, hartzera behartzen gaituzte. Orain arte DBH 3. mailan zientzietatik edo letretatik joatea aukeratzea edota batxilergoa amaitutakoan zer ikasi nahi aukeratzea oso gogorra bazen; orain, LOMCEri “esker” txikitatik zer ikasi behar dugun erranen digute ikasten jarraitzeko nork balio duen eta nork ez duen balio esango duten azterketa ezberdinen bitartez.\nIkasleok nazkatuta gaude:\nNazkatuta gaude ezertarako balio ez duten lan eta ariketa piloak egiteaz.\nNazkatuta gaude azterketetan dena botatzeko ikastera bideratzen gaituen hezkuntza honekin.\nNazkatuta gaude pasibotasuna, akritikotasuna eta akulturizazioa helburu duen hezkuntza sistema honekin.\nNazkatuta gaude euskaraz ikasteko ezartzen dizkiguten aukera urriak eta traba guzti hauetaz.\nNazkatuta gaude hezkuntza hezkidetzailetik milioika argi urtetara dagoen hezkuntza honekin.\nNazakatuta gaude dirua ikasi ahal izateko beharrezko baldintza izateaz.\nNazkatuta gaude, eta ez gara ikasgela ilunetan eserita geratuko zuek nola, noiz, non eta norekin egin, ikasi, harremandu, lan egin.. behar dugun inposatu eta barnearazteko. Gurekin jai duzue, izan ere, zuen denbora agortzen doa, geroa ikasleona da!\nPosted in .., Ahötsa, Erran nahi nuke.., Euskal Herria, Hezkuntza\n[Ahötsa] Euskaraz ikasi (eta bizi) nahi dut![Plazaberri] KO-MU-NI-KA-ZIO-A


ETXEALDITIK EUSKARALDIRA : Zazpi aldizkaria\nIrungo Udalak jakinarazi duenez, Etxealditik Euskaraldira ekimenean parte hartuko du. Euskaltzaleen Topaguneak jarri du martxan proiektua, lurralde osoan, bizi dugun alarma egoera dela-eta, eta Euskaraldirako entrenatzeko jardueren kanpaina batean datza, familiek konfinamendu egun hauetan etxean egiteko jardueretan. Aurten, berriro egingo da Euskaraldia, azaroan eta abenduan, euskararen aldeko hizkuntza ohiturak sustatzeko.\nHorrela, astelehen honetatik (apirilaren20tik) maiatzaren 3ra bitartean, Euskara Arloaren bidez, Irungo Udala mezuak botatzen eta etxean egiteko jarduerak proposatzen joango da. #etxealditikeuskaraldiRa eta #etxealditikeuskarairun hashtagak erabiliz eta @irun_informa, @euskaraldia eta @euskaraldiairun kontuetan egin ahalko da jarraipena: aurreikusi diren proposamenen artean, mahai jokoekin gozatzea; euskarazko filmak ikustea; sare sozialetan Euskaraldiari buruzko marrazki, bideo eta bertsoak partekatzea...\nEuskara Arloak idatzi bat bidali die 2018an Belarriprest edo Ahobizi gisa parte hartu zuten guztiei, ekimenaren berri emateko, eta irundar guztiak animatzen ditu nork ahal duen neurrian etxetik programan parte har dezan eta haren edukiak parteka ditzan.\nLEO HARLEM, GLAUKOMA ETA KULTO KULTIVO HONDARRIBIKO JAIETAN\n2018 Abu 20\nLAPURRITURRI "ONDDOEN BILA"\n2018 Urr 01


Fruitu zuhaixkak | ARGIA\nIngurumena > Landareak > Fruituak > Fruitu zuhaixkak\nFruitu zuhaixkak kanaleko multimediak\n2017-06-11 | Jakoba Errekondo\nUrteko ikuskizun ederrenetako bat igaro berria dugu: sagastiak loretan. Milaka sagasti han eta hemen paisaia zuritzen, xuri-gorritzen, arrosatzen. Sagarrondoak, Malus x domestica, makina bat urtetan eman diguna sekula ez dugu behar bezala eskertuko; ni pozten naiz gero eta toki gehiagotan loraldi honi egiten zaion gorazarrearekin. Elorri zuria, Crataegus monogyna, loratzen denean etortzen dela benetako udaberria entzun izan diot maiz Pello Zabalari. Loraldi haren zain izaten dira sagarrondoak... [+]\nKaixo Jakoba! Baratzean ahabia eta masusta gorria sartzekotan nabil eta aldatzeko garairik egokiena zein den jakin nahi nuke. Negu aldean, entzun dut...\nIgone Campos (Zumarraga)\nKaixo Igone. Pentsatzen dut masusta gorria mugurdiari (Rubus idaeus) deituko diozula. Masusta izenarekin ikaragarrizko zikulu-saltsa sortu dugu, eta ez dakigu oso ondo zein fruituz ari garen, laharrarena (Rubus fruticosus), marugatzearena (Morus spp) edo mugurdia.\nAhabiak (Vaccinium myrtillus) eta masusta... [+]\n2014-03-23 | Jakoba Errekondo\nBakarra da Gurbitzondoa, Arbutus unedo. Arbutus-ek latinez zuhaixka dio eta unedo-k bakarra. Fruitua, gurbitza, bakarra jan behar dela esan nahi omen du. Udazkenaren bihotzean heltzen da, gorri. Euskaraz izen mordoa du, fruitu arbola gutxik adina. Borrachín deitzen diote Asturiesen, heldutakoan alkohola baitu. Burua pittin bat txoratzen duenez, animaliok oso gogoko dugu: hartza, basurde, azeri, garraztarro, zozo, birigarro, araba-zozo... Madrilen hartza eta gurbitza uztartzen dituzte,... [+]


« BITARTEAN HELDU ESKUTIK (2001) BIZIA GARRATZA DA… (1950) »\nBIZI PUSKAK (1996)\nGaupasak (1991) lehenengo poema-bilduman bidaia baten itxurapean nitasunaren bilaketa-saio bat egin ondoren, nitasun hauskor eta iheskor baten bilaketak gutasunari uzten dio lekua Juanjo Olasagarreren (Arbizu, 1963) bigarren poemategian. Poesia garaikideak lehenengo pertsonan eta tonu autoerreferentzialean hitz egiteko ezintasunaz jabetuta, idazleak uko egiten dio lehenengo pertsonari, bere hitzetan, “lehengo pertsonan hitz egiteko pertsonaiak asmatu eta horien atzean” ezkutatuz. Hala, fikziozko pertsonaiak dira jorratzen ari garen liburuko poemetako protagonistak eta haiei ahotsa jartzen dietenak. Poesiari antzerki kutsua ematen dio Olasagarrek, eta poema-liburuari antzezlanarena. Hegazti errariak (1996) teatro-lanaren egile, arbizuarrak hurretik ezagutzen du genero dramatikoa, eta haren teknikak eta diskurtsoak poesiarenera ekarri zituen Bizi puskak lanaren bitartez. Liburua teatro-lana balitz bezala, hastapenean ekintza garatuko den espazioa irudikatzen du idazleak: Nafarroa iparraldeko herrixka, tradizioaren eta berrikuntzaren arteko tentsioen lekuko; eta, ondoren, ekintzan parte hartuko duten pertsonaien aurkezpen laburra eskaintzen du Olasagarrek. Aurkezpenen ondoren poesia formako monologo laburrak datoz, edo monologo itxurako poemak, non pertsonaiek euren arteko harremanez, denboraren joanaz, euskalduntasunaz eta beste hamaika gaietaz hausnarketa egiten duten.\nHala kritikak nola egileak berak E. L. Masters-en Spoon River Anthology poema-liburua ikusi dute liburuaren egituraketaren eragileen eta iturrien artean. Izan ere, Masters-ek ere fikziozko berrehun pertsonaia ingururen ahotan jartzen ditu bere bildumako poemak, antzerkitik edaten duen diskurtso narratiboaren bidez. Ez da, nolanahi ere, egituraketa eta antzerkiarekiko antzekotasuna Mastersen poesia eta Olasagarrerena elkarrenganatzen dituena. Poesia narratiboranzko joera, ironiaren erabilera edo hizkera arrunt eta batzuetan kolokialerako zaletasuna dira bi idazleek batzen dituzten ezaugarrietarik zenbait.\nLiburuko poesiak antzerkiarekin duen zorra agerikoa bada ere, kontuan izatekoa da Olasagarrek poemategian poesiaren eta narratibaren artean proposatzen duen elkarrizketa. Bizi puskakeko pertsonaiak, egon ere, hari narratibo finez elkar josirik daude; alegia, pertsonaiak euren bizitzako istorio txikien protagonistak dira, eta irakurleak, poemaz poema pertsonaiek diotena kontuan harturik, haien atzean dauden istorioak eta bizi atalak berreraiki beharko ditu. Badu, beraz, poema-bildumak narrazio-bildumaren traza ere. Nolanahi ere, gogora dezagun definizio klasiko eta zaharkituaren arabera nobela gizarteko ahots guztiak jasotzen dituen kaxa dela, eta dagokigun liburuan poemen bidez horixe egiteko ahalegina sumatzen dela: gizarte bateko (izenik gabeko herri nafarreko) ahotsak biltzea, haien arteko dialektikak azaleratzea. Horregatik irakur daiteke Bizi puskak poesia formetan egindako nobela bezala ere. 2004an Ezinezko maletak kaleratu arte, Olasagarrek ez zuen bete aspaldi iragarritako nahia: 1980ko hamarkadaz nobela egitea; alabaina, poema-liburu honetan badira geroago nobelan garatuko diren gaien kimuak. Olasagarrena ez ezik, E. L. Mastersen bilduma ere nobela bezala irakurtzeko aukera iradoki izan du, bestalde, kritiko batek baino gehiagok.\nMastersek Spoon River fikziozko espazioa eraikiz, makrokosmos bat birsortu zuen herrialde baten, bizitzaren metafora bezala jokatzen zuena. Olasagarrek ere, aurrekoaren antzera, antzerki-poema honetan Nafarroako herri izengabea eszenatoki gisa erabiliz, Sakanako errealitatea Euskal Herriaren errealitatearen eskala txikiko erreplika bezala agertzen du; hots, eskualde zehatz bateko errealitatea irudikatuz euskal gizartearen tentsioez eta kontraesanez mintzo da poeta. Bizi puskaken kokalekua kontraesanez eta kontrastez betetako gizarte konplexu eta anitza da, tradizioaren eta modernotasunaren arteko talkak bere gorian bizi dituena. Landa eremuko gizarteak eta urbanoak batera bizi behar dute espazio horretan; elkarrekin bizi behar dute tankera guztietako pertsonaiek: poetek, etxekoandreek, gay militanteek, filosofia irakasleek edo igeltseroek. Koldo Izagirreren hitzetan esateko, “gure poesian parekorik ez duen tragikomedia honek anti-Euskadi bat paratzen digu begi-bistan, bateko eta besteko erretorika ofizialek ezkutatzen duten euskal herri erreala.” (IZAGIRRE 2002). Gizarte baten kontraesanak norberaren interesen arabera limatzeari uko eginez, Olasagarrek paradoxak, nahiak eta ezinak bere horretan, euren gordinean, azaleratzen ditu, geografia zehatzetik abiatzen den gogoetari dimentsio unibertsala emanez, eta Bizi puskak bizitzaren eszenaratze konplexu bihurtuz.\nAnitzak dira liburuan mintzo diren ahotsak eta pertsonaiak, baina, horien guztien atzean “ezkutaturik”, egilearen beraren ahots poetikoa aditzen da, bai baitira Olasagarreren liburuan poemaz poema errepikatzen doazen joerak eta gaiak: ikuspegi beti ironiko eta maiz umoretsua, liburua goitik behera blaitzen duen ikuspegi etsitu eta pesimista (ironiak arindua) edo denboraren joanarekiko obsesioa.\nGuztiarekin, pesimismoa, abaildura, dario pertsonaien bidez mintzo den ni poetikoari; izan ere, 1980ko hamarkadan utopian, Euskal Herri berrian eta iraultzan, sinetsi zuen belaunaldiari gainera jausi zaio eraikitako guztia. Abertzaletasunak eta utopia sozialistak, bi metaerrelatu nagusiek, errealitatea azaltzeko eta hura eraldatzeko gaitasuna galdu ostean, aterperik gabe geratu den belaunaldi hori da Olasagarrek erretratatzen duena, beranduago Ezinezko maletak nobelan egin bezala, modernitate ostean norbanakoak identitate indibiduala eraiki beharraz gogoeta eraginez.\nPoesia narratiboa da, beraz, nagusiki liburukoa, eguneroko gertakari xumeetatik bizitzaren eta heriotzaren inguruko gogoeta sakonetara zabaltzen dena. Philip Larkin eta W. H. Auden euskaratu dituen poetak badu zorrik haiekin, eta baita Jaime Gil de Biedma bezalako poetekin ere. Alabaina, tradizio euskalduna ere ez du ahanzten Olasagarrek, eta bada euskal tradizioko poesiarekin egindako elkarrizketarik ere poema hauetan bezala egilearen hurrengo liburuan ere, Puskak biziz (Susa-EEF 2001) izenekoan, zeina funtsean, Bizi puskaken jarraipena den hala egiturari eta tematikari nola tonuari dagokionez. Hala azaldu du Ur Apalategik:\nOlasagarreren testua, neurri handi batean, diskurtso identitario gisa har daiteke. Alde horretatik euskal poetengan ernatu den azpi genero baten tradizioan kokatu beharko litzateke. Olasagarre inspiratu bide duten aitzindarien artean Aresti, Gandiaga eta Xalbador jarriko genituzke. (APALATEGI, 2009: 220)\nFuntsean, beraz, Olasgarrek, XX. mendeko euskal poeta askok egin bezala, euskalduntasunaren inguruko gogoeta plazaratzen du liburuan, horretarako poesia koralera joz. Hala, identitate berri, kosmopolita eta kulturanitz bat euskalduntasunean, Nafarroako herrixka horretan, sintetizatzearen zailtasunek eta horik pertsonaiei datorkien abaildurak osatzen dute diskurtsoaren muina.\nAPALATEGI, Ur (2009): “Bizi puskak” in KORTAZAR, Jon (zuz.) Egungo euskal poesiaren historia. EHU. Bilbo. 215-222\nEGAÑA, Ibon (2003): “Juanjo Olasagarre: voces desde la periferia”. Quimera 234: 29-32.\nIZAGIRRE, Koldo (2002): “Sarrera” in OLASAGARRE, Juanjo XX. mendeko poesia kaierak: Juanjo Olasagarre. Susa. Zarautz.\nMASTERS, Edgar Lee (2004): Antología de Spoon River. Cátedra. Madril.


Etxetik… | Nahiaetaezina\n← Atez ate (4)\nPosted on 2010/09/22\tby Nahia\nGauzak ez dira berdin ikusten etxetik. Edo bai.\nGeroz eta gehiago dira, edozein egoerak bultzatuta, normalean kanpoan egiten diren gauzak etxean egiten dituztenak. Lana etxetik egiten duen jende gehiago dago (etxetik, internet bidez, ez etxeko lanak, ez gaitezen nahastu) eta askorentzat ia ulertezina da. “Nik ezingo nuke, ez nintzateke jeikiko, despistatuko nintzateke” eta antzeko mila esaldi entzuten dira, baina niretzat disziplina eta egoera kontua da. Disziplinatua bazara eta etxean zure lanerako tokia baduzu, atea itxi eta bulego batean bezala egotea da, zure orduak edo lanak egin eta bulegotik ateratzean etxean egongo zara, bitartean, lanean zaude.\nEta kostako zaizu lehen bi egunetan, gero berehala ohituko zara. Eta hartuko duzu erritmoa, ordutegia, egin beharrekoak. Eta lan egingo duzu, lan asko egingo duzu. Nik zortea izan nuen eta etxetik lan egiten denbora dexente eman nuen, eta berehala hartu nuen erritmoa. Eta ordutegia, eta lan ohitura. Eta etxetik ikasten dut. Eta horiek ere badira lan orduak eta disziplina kontuak. Eta horretan ere ohitura hartu dut. Disziplina eta ohitura kontua da.\nEta hori ere ikasi egiten da. Orain, ikasi eta kirola (eta nork daki, lana ere bai agian) egingo dut etxetik ziurrenik. Eta zeinen ondo egoten den etxean.\nBaina disziplina baduzu edo ez duzu.


Zera esan nahi dizut... — Gaztezulo\nZera esan nahi dizut...\nZera esan nahi dizut... https://www.gaztezulo.eus/ilustrazioak/zera-esan-nahi-dizut https://www.gaztezulo.eus/@@site-logo/logoa.png\nIlustrazioa: Ane Pikaza @anepikaza\nHartu tartetxo bat denboran atzera bidaia egiteko. Lerro hauek irakurtzen dituzun bitartean zure gorputza zutituko da, atetik irten eta kaleko lehenengo kantoiari buelta emango dio. Hortxe zaude, zure txikitako auzoan. Begiratu inguruko zuhaitzak, errepidea... ba al dabil aspaldi ikusi gabe duzun norbait inguruan? Denak berdin jarraitzen duela dirudi.\nBizitzan ezagutu zenuen lehenengo etxera abiatzen zara ttipi-ttapa. Une batez, atearen aurrean geldirik, bizkar-muina zeharkatzen dizun hotzikarak kokotea laztantzen dizu. Eskua luzatu, atea zabaldu eta ahaztutako usainak barruraino sartzen zaizkizu borborka. Etxeko argiak piztuta daude eta etxean soinuak atzeman dituzu. Telebista piztuta al dago? Sukaldean al da inor? Nor ari da hitz egiten?\nEskubiko oina aurreratzen da eta atzetik ezkerrekoa darraikio lotsati. Mila aldiz zeharkatuko zenuen ate hura, baina sekula ez zinen orain bezain kontziente izan. Barrura zoaz, zure logelarantz abiatzen zara. Bidea begiak itxita egin zenezake, buruz dakizu zenbat pauso dauden zure ateraino. Iritsi eta atearen bestaldean norbait dagoela igartzen duzu. Zirrikitutik begiratzen duzu eta hortxe zaude. Bospasei urteko umea jolasten ari da bere jostailu gustukoenekin. Ez da zure presentziaz konturatu eta momentu batez, txikia molestatuko duzun beldurrez, atzera egiteko gogoa izan duzu. Bitan pentsatu, aukera hau galtzeaz damutuko zinateke. Logelan sartu eta “Kaixo” esaten diozu zuri begira dagoen umeari. Zer erantzun dizu berak? Beldur da ala lasai hartu al zaitu?\nBere ondoan jesartzen zara mugimendu geldoz. Urteak diruditen segundo batzuk isilik ematen dituzue, bata besteari begira. Zu zara bisitaria eta zuri dagokizu zertara etorri zaren azaltzea. Denbora luzea izan da azkenekoz ume horrengandik hain gertu egon zinenetik. Orain dakizuna dakizula, bizitako esperientzia guztiak bizita, zer esango zenioke zure ume horri?